ועדת הכספים, כנסת 24, פרוטוקול מספר 187, 2021-12-28 13:00

אלכס קושניר: היום יום שלישי, כ"ד בטבת התשפ"ב, 28 בדצמבר 2021.

אלכס קושניר: אנחנו ממשיכים בהעברות התקציביות.

אלכס קושניר: אני רוצה לומר לחברי הוועדה שהיות ואנחנו נמצאים שלושה ימים לפני סגירת המערכת, אתמול בלילה ישבתי וניסיתי לבחור את ההעברות שהן באמת קריטיות ודורשות הרבה מאוד עבודה בתוך המשרדים ברגע שמתקבל אישור בוועדת הכספים.

אלכס קושניר: לכן יש כאן 11-10 פניות שאני מבקש מכם שנעביר אותן היום.

ינון אזולאי: מתי הן הונחו?

אלכס קושניר: חלקן הונחו ביום ראשון.

ינון אזולאי: זה אומר אנחנו לא עומדים בתקנון.

אלכס קושניר: נכון.

אלכס קושניר: זה לא תקנון אלא נוהל.

ינון אזולאי: כן.

ינון אזולאי: זה נוהל.

אלכס קושניר: יש עוד פנייה אחת שהונחה אתמול אבל היא נוגעת לשכבות החלשות, לסיוע בשכר דירה במשרד השיכון.

אלכס קושניר: לכן אני מבקש להעלות את הבקשות האלה היום, לדון בהן לעומק ולעניין ולאשר.

ינון אזולאי: אתה מבקש או שאתה קובע לנו?

ינון אזולאי: אתה לא מבקש.

ינון אזולאי: אתה קובע.

ינון אזולאי: אם זאת בקשה, היא לא התקבלה.

אלכס קושניר: ינון, אני מבקש להשלים את הדברים.

אלכס קושניר: אני מבקש להעלות אותן היום מתוקף העובדה שאנחנו נמצאים יומיים לפני הסוף, מה גם שהיום לא יכולנו להתחיל את דיוני הוועדה בבוקר מאחר המליאה התארכה אתמול בלילה.

אלכס קושניר: לכן אני פונה אל חברי הוועדה ומבקש לדון בבקשות האלה.

משה גפני: אדוני היושב ראש, אנחנו היינו קונסטרוקטיביים ואתה יודע את זה.

משה גפני: ישבנו איתך.

משה גפני: יש דברים בהם יש אפליה גדולה נגד ציבורים שונים במשרדים שונים ואנחנו רצינו להגיע להסכמה, גם חבר הכנסת ינון אזולאי וגם אני.

אלכס קושניר: נכון.

משה גפני: הייתה הבנה שאנחנו הולכים לאיזה פתרון מאוד לא משמעותי מבחינתנו אבל אז באמת הכול היה מתנהל כמו שמתנהל בוועדת כספים, שהיא בכל אופן ועדה בה מנסים להגיע להסכמות.

משה גפני: משום מה הנושא הזה ירד ולא בגללנו אלא בגללכם, אני לא יודע את מי להאשים ואני גם לא מאשים.

משה גפני: אני באופוזיציה ואנחנו מקבלים את העניין הזה.

משה גפני: אבל אתה לא יכול לעשות דברים שהם בניגוד לנוהל.

משה גפני: אני חושב שזה לא בסדר.

משה גפני: בשעתו כאשר היו מגיעות פניות כאלה כמו שאתה אומר לגבי שיכון, זה היה יכול להיות גם בינואר.

משה גפני: עד אמצע ינואר העברתי.

משה גפני: אם רוצים, אם יש רצון טוב ולא רוצים לפגוע בנהלי הוועדה ולא לפגוע בחברי הוועדה, בכל אופן לפי הנהלים האלה צריך יומיים כדי להבין על מה אנחנו מדברים.

משה גפני: אני לא חושב שאתה עושה נכון בעניין הזה.

משה גפני: אני לא יכול למנוע את זה ממך, אין לי יכולת חוקית למנוע אבל זה דבר שאסור שיקרה.

משה גפני: אתה יודע, אנחנו נמצאים בבניין עגול.

משה גפני: אם נתחיל עכשיו באופן כזה שאנחנו פוגעים בנהלים שמתקיימים כאן, מחר זה יכול לפגוע בעוד דברים אחרים.

ינון אזולאי: אני רוצה להתייחס ולהצטרף לדבריו של חבר הכנסת הרב גפני.

ינון אזולאי: אני לא חושב שיש מאמץ להגיע אתנו לפתרון בעניין.

ינון אזולאי: זה לא בסדר שמביאים את זה כך.

ינון אזולאי: אני אומר שלזכותך זה לא בדיוק במגרש שלך להביא את הפניות בתאריכים כאלה.

ינון אזולאי: קודם כל צריך לפנות לאוצר על השנים שהוא מביא את הפניות ברגע האחרון.

ינון אזולאי: חשבתי שאתה כחלק מממשל השינוי כפי שאתם קוראים לה, הייתם עושים שינוי ולומר להם שהעברות שלא מגיעות בזמן לא יעלו כאן.

ינון אזולאי: זה ממשיך ואנחנו רואים את זה בצווים ובפניות וזה רק הולך ונעשה יותר גרוע.

ינון אזולאי: ביקשנו דבר פשוט, את העברת שיתופית והם משחקים אתנו ואומרים שצריך למרקר, צריך להשחיר וכל מיני סיבות.

ינון אזולאי: זאת התנהלות האוצר.

ינון אזולאי: עכשיו אתה יותר מודיע לנו מאשר מבקש מאתנו.

ינון אזולאי: אם אתה מודיע לנו ואתה אומר שאתה מודיע לנו ואתה ממשיך הלאה, בסדר, זאת התנהלות הוועדה שמודיעים וממשיכים הלאה ואז בסופו של דבר הוועדה הזאת לא תהיה שונה מהוועדות האחרות שדורסות.

ינון אזולאי: עד עכשיו עבדנו בשיתוף פעולה וכמעט ולא הייתה דורסנות.

אלכס קושניר: ונמשיך לעבוד בשיתוף פעולה.

ינון אזולאי: אני חושב שכאשר נגיע לפנייה עליה אנחנו מדברים, עם ישראל ידע שאנחנו לא מדברים על הבנות, על כך שיהיה לנו כסף לפיצוחים ולדברים כאלה אלא אנחנו מדברים על כסף שהולך לעובדים ואתם בוועדה מצביעים על כך שמאות עובדים יפוטרו ב-1 בינואר.

ינון אזולאי: ב-1 בינואר עומדים לפטר מאות עובדים ואתם יודעים את זה ועל זה הזעקה שלנו.

ינון אזולאי: כשנגיע לפנייה, אנחנו נדבר על זה ונציף את זה אבל שתדעו שכאן אתם עובדים בדיוק על הדבר הזה.

ינון אזולאי: אנחנו באים לבקש ממך הבנות שהן לא עבורנו אלא עבור אותם עובדים שהולכים הביתה.

ינון אזולאי: כולם מגלים סולידריות כלפי מפעל שיש בו 15 עובדים או 20 עובדים, אבל כששולחים מאות עובדים הביתה- עובדים שבכל חודש מקבלים כמה מאות שקלים וזאת המשכורת שלהם – אנחנו רואים את זה ואנחנו אומרים שזה לא נורא כי הם חרדים.

ינון אזולאי: אין משהו אחר.

ינון אזולאי: הם הולכים הביתה בגלל שהם חרדים ולא בגלל משהו אחר.

אלכס קושניר: נגיע לפנייה הזאת ובטח דבר עליה הרבה.

אלכס קושניר: פנייה מספר 74, משרד הרווחה.

שלמה קרעי: אין הצעות לסדר?

אלכס קושניר: אין.

אסף דוברוביצר: רפרנט רווחה, אגף תקציבים.

אסף דוברוביצר: הפנייה נועדה לתקצב סך של 19 מיליון ו-500 אלף שקלים עבור שימושים שיפורטו להלן בהתאם להחלטת הממשלה מספר 289 מיום 1 באוגוסט 2021 שעניינה יישום הסכמים קואליציוניים בשנים 2021 ואילך וכן בהתאם להסכמים שהוקראו בוועדה במהלך הדיונים לאישור חוקי התקציב לשנים 2022-2021.

אסף דוברוביצר: מכיוון שבעת קבלת החלטת הממשלה ובעת הצגת ההסכמים טרם הושלמו הבדיקות המקצועיות והמשפטיות הנחוצות לצורך הקצאת התקציבים הנדרשים על פי הנחיית היועץ המשפטי לממשלה מספר 1/180, התקציב טרם הוקצה בתכניות הייעודיות עד להשלמתן.

אסף דוברוביצר: כעת, משהושלמו הבדיקות המקצועיות והמשפטיות הנחוצות, מוצע להעביר את הסכומים האמורים בהתאם להחלטות הממשלה האמורות וההסכמים האמורים לתכניות הייעודיות.

אסף דוברוביצר: עיקרי הפנייה בחלוקה לתכניות: תכנית 23-07-22, טיפול קהילתי באנשים עם מוגבלות – 6 מיליון שקלים.

אסף דוברוביצר: תקצוב סך של 6 מיליון שקלים עבור פעילות פנאי.

משה גפני: למה אתם מביאים את זה כל כך מאוחר?

אלכס קושניר: רגע.

אלכס קושניר: אני מבקש לסיים את תיאור הפנייה.

משה גפני: בסדר.

משה גפני: יש לי כמה שאלות.

אסף דוברוביצר: תכנית 23-10-38, טיפול חוץ ביתי, שירותים אישיים וקהילתיים – 2 מיליון ו-500 אלף שקלים.

אסף דוברוביצר: תקצוב סך של 2 מיליון ו-500 אלף שקלים עבור סיוע לילדים לקויים למידה במסגרת התכנית הלאומית לילדים בסיכון.

אסף דוברוביצר: תכנית 23-10-39, שירותים קהילתיים, שירותים אישיים וחברתיים – 5 מיליון ו-750 אלף שקלים.

אסף דוברוביצר: תקצוב סך של 5 מיליון ןו-750 אלף שקלים עבור תקצוב מרכזי הגנה וחירום לנפגעי תקיפה מינית.

אסף דוברוביצר: תכנית 23-11-75, טיפול קהילתי, תקון וסיוע לבתי משפט – 5 מיליון ו-500 אלף שקלים.

אסף דוברוביצר: תקצוב סך של 5 מיליון ו-500 אלף שקלים עבור תקצוב מרכזים ליוצאים בשאלה וכן תקצוב סיירות חברתיות.

אלכס קושניר: חברי הכנסת, שאלות.

משה גפני: אני שואל את משרד האוצר.

משה גפני: היו כאן פניות לגבי משרד הרווחה.

משה גפני: אנחנו גם כאופוזיציה לא הגשנו על זה התייעצות סיעתית ולא הגשנו רוויזיה אלא עזרנו למשרד, ואתה היית נוכח כשזה היה.

משה גפני: היה כאן חשב משרד הרווחה.

משה גפני: למה זה מגיע עכשיו?

משה גפני: למה זה לא הגיע יחד עם הפניות האחרות?

משה גפני: למה מביאים את זה ברגע האחרון וכל הזמן מונח על ראשינו זה שסוגרים את המחשבים ואי אפשר יהיה להעביר פניות?

משה גפני: למה זה מגיע רק היום?

אסף דוברוביצר: מכיוון שמדובר בתקציבים שעניינם יישום הסכמים קואליציוניים וטרם הקצאת התקציב נדרשת חוות דעת משפטית, מכיוון שלא רצינו לעכב את התאמות הביצוע שהבאנו בפני הוועדה בשבוע שעבר, הפעלנו את הפניות על מנת שנוכל להעביר כמה שיותר מהר את הפנייה שנוגעת להתאמות הביצוע.

אסף דוברוביצר: כעת, משהושלמו חוות הדעת המקצועיות המשפטיות, הגשנו ביום חמישי שעבר את הבקשה לשינוי תקציבי בענייני הסכמים קואליציוניים.

ינון אזולאי: זה שאתה עונה כך, זה בסדר וזה גם כתוב לנו בפנייה.

ינון אזולאי: אנחנו לא שואלים על מה שכתוב אלא אנחנו שואלים מעבר למה שכתוב.

ינון אזולאי: אנחנו שואלים מה קרה שהבאתם את זה השבוע ולא בשבוע שעבר.

ינון אזולאי: זה חוזר על עצמו בכל הפניות כאשר בשבועיים האחרונים אתם מעמיסים במקום להביא את זה לפני חודש-חודש וחצי.

ינון אזולאי: כמשרד הייתם צריכים להיות מאורגנים לכך כדי שאנחנו כוועדה ניתן לכם את המענה.

ינון אזולאי: זה שאתה אומר לנו שזה עדיין לא היה מוכן, זה בסדר.

ינון אזולאי: גם בזמן הגשת התקציב זה לא היה מוכן.

ינון אזולאי: עזוב.

ינון אזולאי: התשובה היא לא תשובה מה גם שקראנו אותה.

משה גפני: היא לא תשובה ואנחנו לא מקבלים את התשובה הזאת.

ינון אזולאי: אני כן רוצה לשאול מאיזה סעיף זה מתוקצב, מאיפה זה נלקח.

אסף דוברוביצר: התקציבים נמצאים כבר בתוך סעיף 23 בתכנית רזרבה, בתקנה שעניינה עתודה להסכמים קואליציוניים והעברת תקציב התקנות הייעודיות כאמור מותנה בחוות דעת.

ינון אזולאי: תפרט לי בבקשה מאיזו תכנית אתם לוקחים את זה.

ינון אזולאי: הרי הכסף הזה מגי מאיזשהו מקום.

ינון אזולאי: ממה לקחתם אותו?

ינון אזולאי: מי נפגע?

ינון אזולאי: למרות שבטח תאמרו שלא נפגע.

אסף דוברוביצר: אף אחד לא נפגע.

אסף דוברוביצר: זה היה ברזרבה.

אסף דוברוביצר: זה פשוט לא היה נגיש לתקנות עבורן זה מיועד לפני שניתנו חוות הדעת המשפטיות.

ינון אזולאי: כשאתה מדבר אתי על כספים קואליציוניים, איזה כספים קואליציוניים יש שם?

ינון אזולאי: של מי?

אסף דוברוביצר: יש 6 מיליון שקלים במסגרת החלטת הממשלה 289 שמיועדים לפעילות משלבת לילדים בעלי מוגבלויות, למבחני תמיכה.

ינון אזולאי: זה כסף קואליציוני?

אסף דוברוביצר: כן.

ינון אזולאי: מי מביא את הכסף?

אסף דוברוביצר: מפלגת ימינה.

משה גפני: כמה כסף יש לימינה?

יצחק פינדרוס: זה נראה בערך 3 מיליארד שקלים בהסכמים הקואליציוניים.

ינון אזולאי: אני רוצה שתיתן לנו קצת פירוט על תכנית 23-07-22.

ינון אזולאי: מה זה?

ינון אזולאי: מה הולכים לעשות עם האנשים עם המוגבלות.

אלכס קושניר: משרד הרווחה נמצא כאן.

אסף דוברוביצר: כן.

גלית רייכמן מימון: אני כאן.

גלית רייכמן מימון: אני הסגנית של חנן.

ינון אזולאי: אנחנו קודם כל שולחים תנחומים לחנן.

ינון אזולאי: אימא שלו נפטרה.

ינון אזולאי: אנחנו שולחים תנחומים בשם הוועדה כולה.

אלכס קושניר: לגמרי.

אלכס קושניר: מצטרפים.

גלית רייכמן מימון: תודה רבה.

גלית רייכמן מימון: אני אמסור לו.

גלית רייכמן מימון: הכספים בתכנית 07 מיועדים לפעילות פנאי לילדים עם מוגבלויות בתכניות פנאי שמשלבות ילדים עם ובלי מוגבלויות.

ינון אזולאי: כשאת מדברת אתי על ילדים עם מוגבלויות, באיזו רמה?

גלית רייכמן מימון: ברמות תפקוד שונות שמאפשרות את ההשתלבות שלהם.

ינון אזולאי: זאת הפעילות שנמצאת מחוץ למסגרות שלהם אחר הצהריים?

גלית רייכמן מימון: כן.

גלית רייכמן מימון: זה כמו תנועות נוער שמשלבות ילדים עם מוגבלות וילדים בלי מוגבלות, ילדים עם מוגבלות שכלית התפתחותית, ילדים עם מוגבלויות פיזיות שונות.

יצחק פינדרוס: 6 מיליון השקלים הולכים לתנועות נוער?

גלית רייכמן מימון: לתנועות נוער שמשלבות ילדים בעלי מוגבלויות.

ינון אזולאי: כמה כסף יש בכל תוך התכנית הזאת?

ינון אזולאי: מה סך התקציב בתכנית?

גלית רייכמן מימון: סך התקציב בתכנית מיד אני אתן לכם את התשובה, אבל התכנית הזאת כוללת לא רק את פעילויות הפנאי אלא התכנית האת כוללת עשרות מיליוני שקלים והיא כוללת את כל הפעילות של המשרד וכל השירותים.

ינון אזולאי: לא.

ינון אזולאי: אני שואל ספציפית על הפעילות הזאת שמתבצעת אחר הצהריים.

גלית רייכמן מימון: אני בודקת.

גלית רייכמן מימון: תכף אני אתן נתון.

גלית רייכמן מימון: להערכתי זה כ-12 מיליון שקלים.

ינון אזולאי: אני מבקש לדעת איך נבחרות הערים.

ינון אזולאי: זה מה שנקרא כנפיים?

גלית רייכמן מימון: גם כנפיים.

גלית רייכמן מימון: כן.

גלית רייכמן מימון: מדובר על מבחני תמיכה.

גלית רייכמן מימון: זה כולל גם את כנפיים של קרמבו.

ינון אזולאי: זה פרוס בכל הארץ?

גלית רייכמן מימון: למיטב ידיעתי, כן.

ינון אזולאי: הייתי מבקש לדעת האם זה פרוס בכל הארץ ובכמה מוקדים זה קיים.

ינון אזולאי: אם יש את זה גם בחברה הערבית וגם בערים החרדיות.

גלית רייכמן מימון: אני אבדוק ואתן תשובה.

ינון אזולאי: בתכנית 23-17-75 ראיתי משהו מעניין.

ינון אזולאי: יש סיוע ליוצאים בשאלה.

ינון אזולאי: מי אמר שהוא צריך סיוע.

אלכס קושניר: אני אומר שהם צריכים סיוע.

ינון אזולאי: האם יש גם סיוע לחוזרים בתשובה?

ינון אזולאי: האם קיים דבר כזה?

אוסאמה סעדי: אני רוצה לשאול שאלת המשך.

אוסאמה סעדי: בכותרת כתוב תיקון וסיוע לבתי משפט.

אוסאמה סעדי: איך זה קשור?

אלכס קושניר: לא לבתי משפט.

אלכס קושניר: אני מבין שמדובר בייעוץ משפטי.

אוסאמה סעדי: לא.

גלית רייכמן מימון: אני אענה על זה.

גלית רייכמן מימון: התכנית נקראת תקון סיוע לבתי משפט.

גלית רייכמן מימון: תקון, כך נקרא המינהל וכל התכניות שעוסקות בנוער ובצעירים שזקוקים לתמיכה.

גלית רייכמן מימון: תקון וסיוע לבתי משפט, אוחדו שני מינהלים ולכן התכנית נקראת כך.

אוסאמה סעדי: איך זה קשור לתקצוב מרכזים ליוצאים בשאלה?

גלית רייכמן מימון: אני מסבירה.

אוסאמה סעדי: את הכותרת הבנתי.

גלית רייכמן מימון: אני עכשיו אסביר לגבי המרכזים.

גלית רייכמן מימון: מדובר על מרכזי ייעוץ ומקלטי חירום לחוזרים בשאלה והמשרד מטפל באוכלוסייה הזאת כיוון שמדובר בצעירים שנמצאים במצבי סיכון וסכנה ובמצוקה מאוד מאוד קשה.

גלית רייכמן מימון: זו הסיבה בגללה המשרד מטפל.

יצחק פינדרוס: למה זה קשור לסעיף של סיוע לבתי משפט?

גלית רייכמן מימון: הסעיף הה נקרא כך, תקון וסיוע לבתי משפט, כי התכנית הזאת כוללת מגוון של שירותים, ביניהם גם שירותים לצעירים וגם סיוע לבתי משפט כי הוא כולל בתוכו את יחידות הסיוע ליד בתי המשפט לענייני משפחה.

גלית רייכמן מימון: התכנית הזאת כוללת מגוון גדול של שירותים ולכן זאת הכותרת שלה וכך היא נקראת.

שלמה קרעי: האם אשפר לתקצב כך באופן לא שוויוני רק כאלה שיוצאים בשאלה ולא כאלה שבאים לכיוון השני?

שלמה קרעי: חוזרים בתשובה?

שלמה קרעי: יש לכם תכניות סיוע לחוזרים בתשובה?

גלית רייכמן מימון: למשרד יש תכניות למגוון אוכלוסיות.

גלית רייכמן מימון: המוקד של המשרד הוא בעצם הסיוע לצעיר שנמצא בסיכון ובמצוקה.

ינון אזולאי: מי אמר שהוא נמצא בסיכון?

ינון אזולאי: למה אתם קובעים שאדם שחזר בשאלה הוא בסיכון?

ינון אזולאי: הוא תחת איום?

ינון אזולאי: רוצים להרוג אותו?

אלכס קושניר: לא סיכון כזה.

ינון אזולאי: איזה סיכון?

ינון אזולאי: סיכון של מה?

ינון אזולאי: אם זה לא במקום הזה, גם צעיר שחזר בתשובה, מי אמר לך שהוא לא צריך סיוע?

ינון אזולאי: עכשיו תגידי שיש קהילה תומכת.

ינון אזולאי: תסבירי לי מה ההבדל.

משה גפני: מי החליט שיוצאים בשאלה מתקצבים וחוזרים בתשובה לא מתקצבים?

משה גפני: מי החליט על כך?

משה גפני: זאת הוראה של השר או של המנכ"ל?

משה גפני: של מי?

משה גפני: זה כסף קואליציוני?

משה גפני: מה זה?

נעמה לזימי: לגבי היוצאים בשאלה, אנחנו ביקשנו.

נעמה לזימי: מפלגת העבודה, עמותת הלל.

ינון אזולאי: ביקשתם את זה בשביל עמותת הלל?

נעמה לזימי: לא רק הם.

ינון אזולאי: כלומר, לפני שאתם מביאים את זה, אתם כבר יודעים לאן אתם לוקחים את זה.

ינון אזולאי: אתם תופרים את הכסף לפני שאתם יודעים וחוות הדעת של ההסכמים הקואליציוניים מאשרת לכם את זה.

נעמה לזימי: לא.

נעמה לזימי: אמרנו שנפגשנו עם עמותה שעוסקת בזה.

נעמה לזימי: הבנו שהנושא חשוב.

נעמה לזימי: אני מתפלאת עליכם.

ינון אזולאי: זה טוב שאת מתפלאת עלינו.

ינון אזולאי: זה רק מראה את ההבדלים בינינו.

נעמה לזימי: גם נוער נושר ואוכלוסייה צעירה נושרת שיוצאת מהקהילה - - -

ינון אזולאי: זה לא נוער נושר.

ינון אזולאי: זה לא נוער נושר וזה לא נוער בסיכון.

נעמה לזימי: אתם רואים את זה כמשהו שלילי, אבל יש כאן עניין סוציאלי לחלוטין.

נעמה לזימי: אני בכלל לא מבינה איך זה עולה לדיון ולמה צריך לנגח מנגד.

נעמה לזימי: באמת לא מבינה.

אלכס קושניר: אני מבין את האמוציות.

ינון אזולאי: לא אמוציות.

ינון אזולאי: שאלה, למה זה קיים וההוא לא קיים.

ינון אזולאי: זאת השאלה.

משה גפני: אני שאלתי את המשרד.

אלכס קושניר: אני רוצה לומר כמה מלים על הנושא הזה.

אלכס קושניר: יוצאים בשאלה – נפגשתי איתם לא מעט - נמצאים במצב שהוא כמעט בלתי אפשרי.

אלכס קושניר: העולם שהם יוצאים אליו, הם לא מכירים אותו.

אלכס קושניר: הם גדלו בעולם אחר ושונה וכשהם יוצאים מתוך החברה החרדית, הם נכנסים לאיזשהו עולם חדש שהם לא מכירים.

אלכס קושניר: אין להם כלים להשתלב בשוק התעסוקה, הרבה פעמים אין להם מגורים, רובם ככולם מתגייסים לצבא הגנה לישראל כחיילים בודדים.

ינון אזולאי: אני מחדד לך.

ינון אזולאי: לא רובם ככולם.

ינון אזולאי: אני מכיר גם את החבר'ה האלה.

ינון אזולאי: הם גם חזרו אלינו בחזרה.

ינון אזולאי: אני מכיר את זה.

ינון אזולאי: טיפלתי בהם.

אלכס קושניר: אני רק אומר שאף אחד כאן לא אומר מה נכון או לא נכון לעשות לפרט.

אלכס קושניר: מה שהמדינה באה לעשות כאן זה דבר מאוד מאוד חשוב, פשוט ובסיסי.

אלכס קושניר: יש כאן אוכלוסייה שנמצאת במצוקה ובאמת הרבה מאוד חבר'ה נמצאים במצוקה, אז המדינה באה ומסייעת להם בכמה תהליכים מאוד מאוד בסיסיים כמו סיוע בתעסוקה ובקורת גג.

אלכס קושניר: זה הכול.

אלכס קושניר: לכן אני לא מבין מה התרעומת.

משה גפני: מקצועית תשובה מהמשרד.

משה גפני: לא ביקשתי ממך ולא ביקשתי מנעמה.

משה גפני: שאלתי את נציגת המשרד.

משה גפני: הכסף הזה, אם הוא כסף שנמצא בתוך המשרד והם החליטו עליו, למה זה צריך לבוא בהעברה ולמה זה לא נמצא בתוך התקציב.

אלכס קושניר: אני יודע שהתקנה הזאת והתכנית הזאת קיימת הרבה מאוד זמן ויש כאן רצון להגדיל אותה.

אלכס קושניר: אגב, אני חושב שזה רצון מבורך.

ינון אזולאי: אדם שחוזר בתשובה בא ממשפחה שהיא לא דתית, שלא שומרים בה שבת, שלא שומרים כשרות, והוא מחפש בית שהוא יכול לחיות בו.

ינון אזולאי: הוא באותו מצב ובאותו משקל.

אלכס קושניר: זה לא אותו משקל.

ינון אזולאי: אני אומר לך שזה אותו משקל.

ינון אזולאי: אני מכיר את זה גם מהמשפחות הקרובות.

ינון אזולאי: בעדות המזרח יש לנו את כל הסוגים ואנחנו מכירים את זה גם מהמקום הזה.

ינון אזולאי: מכירים את זה שיש ילדים שחוזרים בתשובה ולפעמים בגלל זה יש להם תאקל עם ההורים.

ינון אזולאי: בדרך כלל ההורים משתדלים לכבד והכול בסדר אבל גם תוך כדי אני אומר לך שיש תאקל ושהילדים שחוזרים בתשובה מחפשים מקום, מה גם שהם רוצים להיות יותר מחמירים ויכול להיות שאפילו יותר ממני במצב מסוים.

ינון אזולאי: הם צריכים הדרכה, לפעמים עם צריכים תמיכה עד כדי תמיכה נפשית לאור מה שעושים להם בחברה.

ינון אזולאי: על אותו משקל קח את זה ואת זה.

ינון אזולאי: אם אתה אומר כאן שה-6 מיליון שקלים אלה כספים קואליציוניים, בסדר, זאת האג'נדה של מפלגת העבודה, המערך, אני לא יודע איך היא נקראת.

אלכס קושניר: גם אג'נדה של ישראל ביתנו.

נעמה לזימי: זאת אג'נדה אנושית ינון.

נעמה לזימי: אנושית.

ינון אזולאי: די, אל תעשי את זה.

ינון אזולאי: אני לא רוצה לבכות בשידור.

ינון אזולאי: את מרגשת אותי.

נעמה לזימי: אבל זאת האמת.

משה גפני: במה זה שונה?

משה גפני: מה זאת ההתנהלות הזאת?

משה גפני: תגידו את זה, אבל אני רוצה תשובה.

משה גפני: אני רוצה שהמשרד יגיד ולא אתם.

ינון אזולאי: אני אסיים כדי שיענו על השאלות ביחד ולא נמשוך את הזמן.

ינון אזולאי: זה לא רק ה-6 מיליון שקלים האלה אלא בתקנה יש מעבר לסכום הזה.

ינון אזולאי: אני מבין שבתוך התקנה זה כנראה קיים כבר כמה שנים.

ינון אזולאי: אם זה קיים כבר כמה שנים ואתם רואים מצוקה שקורית אצל אותו אחד שחזר בשאלה, אני מודיע לכם – ואתם גם יכולים לבדוק את זה – שיש את אותה מצוקה גם אצל בן אדם שחזר בתשובה.

ינון אזולאי: תמצאו כסף לשים את זה גם שם.

ינון אזולאי: ציינה נעמה את ארגון הלל אליו רוצים להעביר את הכסף, והארגון הזה חשוב להם מאוד.

ינון אזולאי: אגב, מבחינה משפטית אתם תקבלו את כל האישורים לכך.

ינון אזולאי: אין לכם מה לדאוג.

ינון אזולאי: מה שאתם רוצים תעבירו.

ינון אזולאי: אתם יכולים לישון בשקט, הכול בסדר.

ינון אזולאי: אנחנו אחר כך נעבור על ההעברות התקציביות ואתם תראו איזה חוות דעת מקבלים כאשר זה נוגע לכספים לחרדים ואיזה חוות דעת מקבלים כשאלה כספים לחוזרים בשאלה וכדומה.

ינון אזולאי: לכן אנחנו שואלים שאלה פשוטה והיא למה צריך את זה בכספים קואליציוניים ולמה – וזאת שאלה שאני חושב שהיא לא פחות חשובה – אין לכם את אותה תשובה בקשר לחוזרים בתשובה במדינה יהודית.

אסף דוברוביצר: לגבי התכנית עצמה.

ינון אזולאי: למה לא משרד הרווחה עונה אלא אתה?

אלכס קושניר: תן לו לענות והיא תשלים.

ינון אזולאי: הוא מדבר איתי במספרים.

ינון אזולאי: אני רוצה לשמוע את משרד הרווחה.

אלכס קושניר: הם יתייחסו.

אסף דוברוביצר: כחלק מטיפול באוכלוסיית תקון, היא מייצגת את כל קצה הרצף.

אסף דוברוביצר: במסגרת זאת אנשים שהם חסרי עורף משפחתי, זאת ההגדרה, להם יש מקלטי חירום.

ינון אזולאי: אתה בדקת שחוזרים בתשובה, יש להם עורף משפחתי?

ינון אזולאי: לא בדקת, נכון?

ינון אזולאי: אז מה אתה נותן לי תשובה שאין להם עורף משפחתי ולאלה יש.

ינון אזולאי: אם אתה יודע את הנתון הזה ובדקת, אני מקבל.

ינון אזולאי: אני בדקתי.

ינון אזולאי: אני יודע את שניהם.

ינון אזולאי: אני טיפלתי ואני מטפל בשני הצדדים.

ינון אזולאי: אני הייתי במקום שאני מכיר את החבר'ה האלה.

ינון אזולאי: אני יודע גם מה קורה במגזר החרדי ואני יודע מה קורה עם אלה שחוזרים בשאלה ואני יודע את התמיכה שהם צריכים, ואכן הם צריכים תמיכה, לא אמרתי שלא.

ינון אזולאי: אני רוצה לקרב את כולם בחזרה.

ינון אזולאי: אני אומר לך שגם אלה שחוזרים בתשובה - שאני מכיר ואתם, ויש לי גם משפחה כזאת – אין להם עורף משפחתי והם צריכים את הבית החם הזה.

ינון אזולאי: גם להם לא תמיד יש מגורים.

ינון אזולאי: ולכן איך אתה בא ונותן רק לצד אחד?

ינון אזולאי: אתה מדבר אוצרית, אתה מדבר כסף ולכן ביקשתי שמשרד הרווחה יענה על זה.

גלית רייכמן מימון: אני אענה.

גלית רייכמן מימון: כמו שאמרתי קודם, המשרד נותן מענה לכל הצעירים במצוקה ובמצבי סיכון באשר הם.

גלית רייכמן מימון: הוא נותן למגוון אוכלוסיות.

גלית רייכמן מימון: במקרה הזה הוא נותן לצעירים יוצאים בשאלה והם חסרי עורף משפחתי.

גלית רייכמן מימון: אם יש צעירים חוזרים בתשובה - - -

ינון אזולאי: למה לא כתוב?

ינון אזולאי: אין את זה.

ינון אזולאי: אל תספרו לי סיפורים.

ינון אזולאי: אתם תמצאו אותו בסעיף אחר, עם אנשים מתמודדי נפש.

ינון אזולאי: אני שואל אותך למה אין סעיף לחוזרים בתשובה כמו שיש לגבי חוזרים בשאלה.

גלית רייכמן מימון: כמו שאמרתי, אנחנו נותנים למגוון אוכלוסיות.

אלכס קושניר: אם לא תתנו לה לענות, אני אעבור להצבעה.

ינון אזולאי: מה פירוש כמו שאמרת?

אלכס קושניר: תן לה לענות.

ינון אזולאי: אין בעיה.

ינון אזולאי: ניתן לה שתי דקות ונראה אם היא עונה.

גלית רייכמן מימון: יש מקרים שמטפלים.

גלית רייכמן מימון: אנחנו נותנים למגוון אוכלוסיות כמו נוער חרדי מנותק כאשר גם שם אנחנו מקצים תקציבים ייעודיים לתופעה.

ינון אזולאי: זה מענה.

גלית רייכמן מימון: הרבה פעמים משתדלים לשלב אותם בתוך הקהילות

ינון אזולאי: אני מכיר את זה.

ינון אזולאי: ניהלתי פרויקטים כאלה.

גלית רייכמן מימון: ככל שיעלו אוכלוסיות שהן במצבי קושי ומצוקה, המשרד יטפל גם בהן.

משה גפני: אני מבקש לדעת רק דבר אחד, בקצרה.

משה גפני: מה שהיא עונה, לא רלוונטי לגבי השאלה אבל נניח לעניין הזה.

משה גפני: למה כשמביאים את הפנייה הזאת לוועדת הכספים, היא אומרת שנותנים את זה לכולם, גם ליוצאים בשאלה וגם לחוזרים בתשובה, למה זה לא כתוב?

משה גפני: למה מביאים רק את היוצאים בשאלה ולא כתוב חוזרים בתשובה?

משה גפני: מדינה מסודרת ושוויונית הייתה צריכה לעשות את זה.

משה גפני: למה הם לא עושים את זה?

משה גפני: מה בדיוק העניין?

בצלאל סמוטריץ': אתה ענית יפה.

בצלאל סמוטריץ': מדינה מתוקנת ושוויונית.

משה גפני: למה זה לא כתוב?

בצלאל סמוטריץ': אתה ענית את התשובה בגוף השאלה.

אלכס קושניר: אני חייב לומר לזכותכם שהתקנה הזאת קיימת כבר הרבה מאוד זמן, כולל בממשלה בה אתם הייתם.

משה גפני: אני לא זוכר דבר כזה.

אלכס קושניר: אני אומר לך.

אלכס קושניר: רק היום אנחנו מפעילים את התקנה.

אלכס קושניר: אני צודק?

גלית רייכמן מימון: כן.

משה גפני: אנחנו לא מתווכחים על הכסף.

משה גפני: אנחנו מתווכחים על מה שנעשה.

אלכס קושניר: אני אומר לך שזה בדיוק מה שנעשה בפעמים הקודמות.

משה גפני: לא.

אלכס קושניר: כן.

אלכס קושניר: חברים, עוד שאלות?

אלכס קושניר: אני רוצה להתקדם.

ינון אזולאי: לגבי מה שאמרת.

ינון אזולאי: כשאתה נמצא בממשלה שלא הכול עשתה טוב - - -

אלכס קושניר: אבל אני חושב שזה דבר מצוין.

ינון אזולאי: אתה חושב משהו ואני חושב משהו.

ינון אזולאי: אולי החביתה משותפת לנו אבל יש דברים שלא משותפים לנו.

ינון אזולאי: אתה אומר ששאלנו את השאלה כמה פעמים וקיבלנו תשובות אבל אני אתן לך תשובה אח, אם הרב גפני יסכים אתי, זה בסדר, ואם לא, הוא יכול להגיד את התשובה שלו.

משה גפני: זאת הפנייה שאתמול איימו מה יהיה אם אני לא מעביר את זה אתמול?

ינון אזולאי: כן.

ינון אזולאי: זאת הפנייה הזאת.

משה גפני: הבחור לא השתנה.

משה גפני: הוא נשאר אותו דבר כמו שהיה פעם.

משה גפני: מאיים עלי.

ינון אזולאי: אני רוצה לומר שכאשר אנחנו היינו בממשלה והיו כספים, אם נפגעת פה, כיסית מכאן.

ינון אזולאי: כל אלה שהם בציבור הכללי, אני יודע שהם קיבלו מכל הכיוונים ואף פעם לא פגענו בהם.

ינון אזולאי: אבל כאשר הציבור החרדי נפגע בכל מקום, בכל סעיף, אין לנו מהיכן להשלים.

ינון אזולאי: לכן כשאנחנו באים ושואלים, אנחנו יורדים לסעיף סעיף כי אנחנו יודעים שיש בנו פגיעה ואנחנו מחפשים מאיפה אנחנו יכולים לכסות על הפגיעה הזאת.

ינון אזולאי: לכן, כאשר אנחנו נמצאים, אנחנו יודעים להשלים את זה, אבל כשאנחנו לא נמצאים, אתם יודעים לפגוע בנו פעם אחר פעם.

ינון אזולאי: הבנת אלכס?

אלכס קושניר: כן.

ינון אזולאי: לגבי הנושא של הרב גפני, אני קודם כל רוצה להביע מחאה.

ינון אזולאי: אתמול הוא קיבל איומים.

ינון אזולאי: זה היה מלשכת השר?

משה גפני: לא.

משה גפני: דיברתי עם השר אתמול.

משה גפני: זה לא קשור לשר.

ינון אזולאי: זה לא קשור לשר.

ינון אזולאי: זה קשור לאישיות של הבן אדם במשרד הרווחה.

ינון אזולאי: אתמול לא הסכמנו להעביר את הפנייה של הרווחה בגלל סד הזמנים ומאיימים על הרב גפני ואומרים לו שזה לא בסדר ואנחנו נראה לך.

אלכס קושניר: אני חושב שלאף אחד אין כאן זכות לאיים על חברי הכנסת בכלל ועל חברי ועדת הכספים בפרט.

משה גפני: כן, אבל זה מה שקיבלתי.

משה גפני: אני רוצה לדעת מהלשכה המשפטית האם ההעברה הזאת עומדת בנהלים.

ינון אזולאי: כאשר מראש אומרים שזה הולך לארגון הלל.

אוסאמה סעדי: שאלה לגלית.

אוסאמה סעדי: הזכרת את העניין הזה של יחידות הסיוע.

אוסאמה סעדי: אני מלווה את הנושא הזה של יחידות הסיוע, גם את החוק ליישוב סכסוכים אותו העלינו כמה פעמים.

אוסאמה סעדי: בזמנו ניהלתי את ועדת החוקה בדיון בחוק הזה.

אוסאמה סעדי: דיברנו עם השר הקודם איציק שמולי וגם עם השר הנוכחי.

אוסאמה סעדי: יחידות הסיוע לא פועלות אך ורק בבתי הדין השרעים.

אוסאמה סעדי: הן פועלות בבתי הדין הרבניים, פועלות בבית משפט שלום למשפחה אבל בבית דין שרעי לא פועלות מכיוון שחסרים תקנים.

אוסאמה סעדי: היו חסרים שבעה-שמונה תקנים.

אוסאמה סעדי: עכשיו כשיש תקציב, האם העניין הזה סודר ועכשיו יש תקציב ליחידות הסיוע האלה כדי שסוף סוף יתחילו לפעול?

אוסאמה סעדי: אתם יודעים מה אחוז העלייה במספר התיקים שנפתחים בבתי הדין השרעים וחלק מזה גם משליך לעניין האלימות.

אוסאמה סעדי: מדובר בשבעה-שמונה תקנים והגיע הזמן שסוף סוף תמצאו את התקציב ותעבירו אותו.

אוסאמה סעדי: יש לך תשובה?

אסף דוברוביצר: אני אענה.

אסף דוברוביצר: השנה, בתקציב 2022, הוספנו 12 תקנים ליחידות הסיוע של בתי הדין השרעים, בדיוק כדי לפתור את הבעיה הזאת.

אוסאמה סעדי: זה יועבר?

אוסאמה סעדי: זה בפנייה?

אסף דוברוביצר: זה בתקציב 2022.

ינון אזולאי: זה לא בהעברה.

ינון אזולאי: זה בתקציב עצמו.

אוסאמה סעדי: אם כן, בתקציב 2022 יש את התקציב.

אסף דוברוביצר: כן.

שלומית ארליך: תשובה לשאלת חבר הכנסת גפני.

שלומית ארליך: כרגע עומדים על שולחן הוועדה סדר גודל של 40 העברות תקציביות כאשר הכוונה היא לאשר אותן עד סוף השנה כדי שניתן יהיה להעביר את הכספים לשימוש.

ינון אזולאי: כוונה של מי?

שלומית ארליך: של האוצר.

שלומית ארליך: כדי שאפשר יהיה לעשות בהם שימוש, הם צריכים לעבור עד סוף השנה.

שלומית ארליך: במסגרת 40 הפניות יש כאלה שפורסמו החל מיום ראשון ואילך, כך שהם יכולים לעלות על פי הנוהל.

שלומית ארליך: הנוהל קובע יומיים ואנחנו סופרים יומיים, כך שזה משאיר בידי חברי הכנסת יומיים מלאים לעבור על הפניות.

שלומית ארליך: זאת אומרת, פניות שפורסמו ביום ראשון, אנחנו מעלים אותן לדיון ביום רביעי.

שלומית ארליך: ביקש היושב ראש בפתח הדיון להעלות היום לדיון בוועדה 10 העברות מתוכן שתיים מונחות כנדרש וחלף המועד של היומיים מהיום שהוגשו וניתן לדון בהן.

שלומית ארליך: בנוסף, מתוך ה-40, ביקש היושב ראש להעלות 8 פניות נוספות - ואנחנו מבינים שלחלק מהן יש גם דחיפות מסוימת – כדי שיוכלו לאשר אותן במועד ויוכלו להתקדם עם העברת הכספים וכל הכרוך בכך.

שלומית ארליך: אנחנו סברנו שמתוך 40 הפניות אפשר יהיה לאפשר להעלות 8 פניות מתוך אותן פניות שפורסמו ביום ראשון.

ינון אזולאי: אתם בחרתם את זה כלשכה משפטית או שזה על פי בחירת היושב ראש.

שלומית ארליך: זה הולך לפי סדר הפניות שפורסמו ביום ראשון .

משה גפני: כמה הגיעו ביום ראשון?

שלומית ארליך: 26 פניות, מתוכן חשבנו שנכון לאפשר ליושב ראש להעלות 8 פניות.

משה גפני: שנמצאות היום בסדר היום?

אלכס קושניר: כן.

שלומית ארליך: מה שיושב הראש מבקש להעלות היום, 8 פניות מתוך 26, גם כדי לאפשר איזושהי פריסה עד יום חמישי של יתר ההעברות.

ינון אזולאי: התייעצות.

אלכס קושניר: אנחנו יוצאים להתייעצות.

אלכס קושניר: נצביע בשעה 13:40.

ינון אזולאי: מתוך ה-8 יש כאלה שהונחו אתמול?

אלכס קושניר: לא.

אלכס קושניר: יש בסך הכול 10, שתיים כאלה שלא הספקנו לדון בהן אתמול ועוד 8.

אלכס קושניר: אני מחדש את הישיבה.

אלכס קושניר: אנחנו מצביעים על פנייה מספר 74, משרד הרווחה.

אלכס קושניר: מי בעד הפנייה?

אלכס קושניר: מי נגד?

אלכס קושניר: מי נמנע?

אלכס קושניר: אושרה

ינון אזולאי: אני נגד בגלל הסעיף של החוזרים בתשובה.

ינון אזולאי: אם הוא לא היה, לא היינו נגד.

אלכס קושניר: הפנייה אושרה.

ינון אזולאי: רוויזיה.

משה גפני: רוויזיה.

אלכס קושניר: יש רוויזיה.

אופיר כץ: מה נסגר לגבי ההעברות?

אופיר כץ: מעבירים את כל מה שהבאת?

אלכס קושניר: כן.

אלכס קושניר: פנייה מספר 168-161, משרד החינוך.

מוחמד חלאילה: אגף התקציבים, משרד האוצר.

מוחמד חלאילה: הפנייה נועדה לתקצוב סך של 581 מיליוני ו-...

מוחמד חלאילה: אלף שקלים בתקציב משרד החינוך עבור מימון שכר בהתאם לביצוע בפועל, יישום הסכמים פוליטיים בעלי משמעות תקציבית כמפורט בפנייה שהועברה לוועדה, ביצוע שינויים פנימיים.

מוחמד חלאילה: מתוך הסכום האמור, הפנייה נועדה לתקצב סך של 338 מיליוני שקלים ו-150 אלף שקלים עבור נושאים המפורטים בטבלה שהופצה לוועדה, בהתאם להחלטת הממשלה מספר 289 מיום ה-1 באוגוסט 2021 ומספר 551 מיום ה-24 באוקטובר 2021 שעניינן יישום הסכמים קואליציוניים בשנים 2021 ואילך וכן בהתאם להסכמים שהוקראו בוועדה במהלך הדיונים לאישור חוקי התקציב לשנים 2021 ו-2022.

מוחמד חלאילה: מכיוון שבעת קבלת החלטות הממשלה האמורות בעת הצגת ההסכמים טרם הושלמו הבדיקות המקצועיות והמשפטיות הנחוצות לצורך הקצאת התקציבים הנדרשים על פי הנחיית היועץ המשפטי לממשלה מספר 1.180, התקציב טרם מוצה בתכניות הייעודיות עד להשלמתן.

מוחמד חלאילה: כעת, משהושלמו הבדיקות המקצועיות והמשפטיות הנחוצות, מוצע להעביר את הסכומים האמורים בהתאם להחלטות הממשלה האמורות בהסכמים האמורים לתכניות הייעודיות שפורטו בטבלה שצורפה לפנייה לוועדה.

אופיר כץ: אני מצטרף לרוויזיה הקודמת.

משה גפני: זה כסף שמיועד גם למוסדות במוכר שאינו רשמי וגם למוסדות ערבים.

משה גפני: בעבר זה היה בתוך כסף קואליציוני.

משה גפני: אני לא רואה את זה כאן.

משה גפני: למה זה לא מופיע הנושא של המוכר שאינו רשמי?

מוחמד חלאילה: אכן כפי שהגדרת חבר הכנסת גפני, מדובר בתקציב קואליציוני שהיה.

משה גפני: כן, אבל היה צריך את הכסף הזה.

משה גפני: אני לא מבין.

משה גפני: סליחה, אני בעצם שואל את היושב ראש ולא אותך.

משה גפני: מדובר על כסף שמיועד גם למוסדות חרדים, גם למוסדות כלליים, אבל גם למוסדות ערבים.

משה גפני: בממשלה הזאת נמצאת מפלגת רע"מ שהיא צריכה לדאוג לציבור הערבי.

משה גפני: אני שואל האם מפלגת רע"מ לא הביאה כסף קואליציוני לעניין של המוכר שאינו רשמי.

משה גפני: אני רוצה לדעת.

משה גפני: זה נראה לי קצת משונה.

משה גפני: הם מחזיקים את הממשלה ולמה אין כסף למוכר שאינו רשמי?

שלמה קרעי: אדוני היושב ראש, אנחנו ישבנו כאן

שלמה קרעי: לפני שנה בחדר הזה ותיקנו באופן חלקי את הנושא של המוכר שאינו רשמי והקצינו תקציבים עד אוגוסט 2020.

שלמה קרעי: שילמנו את שעות התמרוץ והטיפוח עד אוגוסט 2020.

שלמה קרעי: השעות האלה בזמנו, לפני השר פירון, היו בבסיס התקציב ומאז תקופתו של השר פירון תמיד נכנסו למסגרת הכספים הקואליציוניים.

שלמה קרעי: זאת אומרת, חינוך הילדים הכי חלשים בחברה הפך להיות בן ערובה של הגחמות של מי שיושב כאן בתוך ועדת הכספים.

שלמה קרעי: גם השנה, אדוני היושב ראש, משרד החינוך ומשרד האוצר לא מצאו לנכון לתקצב את אותם 84 מיליון או 92 מיליון שהיו מוקצים בכל שנה לטובת שעות תמרוץ וטיפוח.

שלמה קרעי: אנחנו מדברים בעיקר על 84 מיליון.

שלמה קרעי: למעשה מספטמבר 2020 לא תקצבו את שעות התמרוץ והטיפוח.

שלמה קרעי: אדוני, אתה בעצמך בזמנו אמרת כאן בוועדה שילד הוא ילד ולא צריך להבדיל בין דם לדם ולכולם מגיע.

אלכס קושניר: לכן אני נלחם יחד איתך בנושא של חינוך מיוחד.

שלמה קרעי: נכון.

שלמה קרעי: אני מעריך מאוד.

שלמה קרעי: אתה נלחם ואתה גם עושה ישיבות מחוץ לשעות הוועדה כדי לקדם את הנושא.

שלמה קרעי: כאן מביאים העברות תקציביות בסכום של למעלה מחצי מיליארד שקלים ולא מוצאים את אותן שעות תמרוץ וטיפוח כדי לתת באופן שוויוני לאותם ילדים.

שלמה קרעי: למה יש ילדים שמופלים?

שלמה קרעי: למה לא נותנים להם את מה שמגיע לכל ילד בישראל?

שלמה קרעי: אלה לא מוסדות שלא מלמדים לימודי ליבה.

שלמה קרעי: במוכר אינו רשמי לומדים לימודי ליבה ולכן מה הבעיה?

שלמה קרעי: למה מפלים ילדים כאלה?

שלמה קרעי: אני שמח על כך שאנחנו מתקדמים בנושא של גני הילדים בחינוך המיוחד ואני מקווה שנגיע לפתרון ובעזרת השם כאשר נגיע תהיה לי מילה טובה לומר למשה ולמשרד החינוך, אבל את הנושא הזה אנחנו לא יכולים להשאיר מופקר.

שלמה קרעי: לא יכול להיות שכל שנה באים ומתחננים על נפשנו כדי שהילדים האלה יקבלו את מה שמגיע להם.

בצלאל סמוטריץ': אדוני היושב ראש, ברשותך אני רוצה לדבר גם אליך, גם אל חברי הקואליציה בוועדה וגם אל אנשי המקצוע במשרד החינוך שיש לי הערכה גדולה אליהם.

בצלאל סמוטריץ': שימו רגע פוליטיקה בצד.

בצלאל סמוטריץ': בסוף מדובר בלחם ובחמאה של סקטור שלם של מוסדות חינוך.

בצלאל סמוטריץ': מוסדות המוכר שאינו רשמי.

בצלאל סמוטריץ': בסוף מדובר בשכר מורים, בשעות עבודה, בשעות למידה.

בצלאל סמוטריץ': גם אם הוסכם שנכון שהמדינה תיתן עדיפות מסוימת למוסדות ממלכתיים, תמיד דובר על נניח 70 אחוזי תקצוב במוסדות המוכר אינו רשמי, המציאות היום היא שכאשר משקללים את כלל התקציבים, כולל בינוי, הסעות, יום חינוך ארוך, הזנה, שעות וכולי – ילד שההורים שלו עשו צבא, משלמים מסים ומשרתים במילואים אבל הוא לומד במוסד מוכר שאיננו רשמי, מקבל היום 30 אחוזים מהתקצוב שמקבל ילד מקביל שלומד בחינוך ממלכתי.

בצלאל סמוטריץ': שוב, לא מדובר עכשיו על תוספות ועל שעות תרבות אלא מדובר על הבסיס הכי בסיסי של יכולת לקיים מוסדות חינוך כאשר גם כך ההורים משלמים במוסדות האלה שכר לימוד שקורע להם את הצורה.

בצלאל סמוטריץ': אני אומר לכם במשרד החינוך שבעיניי אתם מועלים בתפקיד המקצועי שלכם.

בצלאל סמוטריץ': אתם רוצים?

בצלאל סמוטריץ': תסגרו את המוכר שאינו רשמי.

בצלאל סמוטריץ': תגידו שמדינת ישראל לא מוכנה בשום פנים ואופן שיהיו מוסדות כאלה, אבל הם קיימים והם קיימים הרבה מאוד שנים והם נותנים מענה לאוכלוסיות שמשרד החינוך לא יודע לתת להן מענה דרך המערכות הממלכתיות.

בצלאל סמוטריץ': זה סוג של מוצר קיים על המדף הרבה מאוד שנים.

בצלאל סמוטריץ': יש לכם, לשרת החינוך, למנכ"לית, לכם כאנשי כספים, אחריות.

בצלאל סמוטריץ': זאת מערכת חינוך במדינת ישראל.

בצלאל סמוטריץ': יש חוק חינוך חובה.

בצלאל סמוטריץ': העובדה שאתם כאנשי מקצוע לא עומדים על הרגליים האחוריות ואומרים שאין מצב בעולם שאנחנו כמערכת לא עושים את תפקידנו ומתקצבים את זה.

בצלאל סמוטריץ': אני אומר לך אלכס.

בצלאל סמוטריץ': שים בצד פוליטיקה.

בצלאל סמוטריץ': אפשר לריב על תקציבי חרדים שנשארו באופוזיציה.

בצלאל סמוטריץ': זה נורא שאלה כספים קואליציוניים כמו כספים אחרים.

בצלאל סמוטריץ': זה עיוות נוראי שהאוצר יצר במשך השנים כדי להחזיק במקומות רגישים מפלגות בקואליציה.

בצלאל סמוטריץ': חלק מהתקציבים הם תקציבי ליבה.

בצלאל סמוטריץ': אני לא מדבר עכשיו על הדובדבן שבקצפת ועל כל מיני אקסטרות שיש שחשוב למפלגות לקדם כי יש להן אג'נדה וגם זה לגיטימי בדמוקרטיה.

בצלאל סמוטריץ': אני מדבר עכשיו על המסד הכי בסיסי, תקציבים שבאמת היו צריכים כבר מזמן להיות בתוך בסיס התקציב.

בצלאל סמוטריץ': הרי מה זה בסיס תקציב?

בצלאל סמוטריץ': בסיס תקציב זה מה שמדינה דמוקרטית מחויבת לתת לאזרחיה במסגרת השירותים שלה.

בצלאל סמוטריץ': זה נכון בביטחון, זה נכון בחינוך, זה נכון ברווחה, זה נכון בכל תחום אחר.

בצלאל סמוטריץ': זה עיוות היסטורי שהכספים האלה בכלל כספים קואליציוניים.

בצלאל סמוטריץ': אני אומר לך אלכס ואני אומר לחברי הקואליציה, תחשבו רגע על הילדים שלכם.

בצלאל סמוטריץ': אתם אזרחים שווי חובות במדינת ישראל והילדים שלכם כרגע נמצאים במוסדות שהמדינה נותנת להם לגיטימציה, זאת לא איזו אקס טריטוריה, אנשים שכופרים בסמכות המדינה והקימו לעצמם מוסדות פרטיים.

בצלאל סמוטריץ': אגב, יש מוסדות פטור וחינוך עצמאי אבל המוכר שאינו רשמי מקיף – אני לא זוכר את המספרים עכשיו, בטח שלמה זוכר טוב ממני – עשרות ואותי מאות אלפי ילדים.

שלמה קרעי: 78 אלף ילדים.

בצלאל סמוטריץ': 78 אלף ילדים במדינת ישראל שגם כך לומדים בתת תנאים ובתת תקצוב, וגם כך ההורים שלהם חוסכים פת מפיהם במובן הכי פשוט כדי לתת חינוך בסיסי לילדים שלהם.

בצלאל סמוטריץ': אלה לא אקסטרות.

בצלאל סמוטריץ': אלה לא מוסדות למצוינות ברובוטיקה שההורים החליטו שבא להם.

בצלאל סמוטריץ': שוב, זה זרם מוכר, שהמדינה מכירה בו ונותנת לו לגיטימציה אבל לאורך השנים שוחקת את תקציביו ולא מאפשרת לו להתקיים.

בצלאל סמוטריץ': נכון שכל שנה יש מאבקים.

בצלאל סמוטריץ': שוב, זה הזוי אבל בסוף זה קורה כל שנה.

בצלאל סמוטריץ': מעולם לא הגענו לתאריך הזה בסוף דצמבר והכסף הזה לא מגיע, 84 מיליון שקלים.

בצלאל סמוטריץ': אני צריך קצת יותר כי זאת שנה ושליש שלא קיבלו.

בצלאל סמוטריץ': איך אתם רוצים שמנהלים ישלמו שכר מורים?

בצלאל סמוטריץ': איך אתם רוצים שהם ישלמו חשמל ומים וייתנו לילדים האלה היכן ללמוד?

בצלאל סמוטריץ': אתה יודע אלכס שבסוף הרגולציה שמשרד החינוך משית עליהם, דורשים מהם לעמוד בכל הסכמי השכר של המורים, דורשים מהם לעמוד בכל הקריטריונים של הבטיחות ושל התברואה.

בצלאל סמוטריץ': מטילים עליהם את כל הרגולציה שיש בכל מוסד אחר, אבל מוסדות אחרים שהמדינה מטילה עליהם חובות וקובעת איזשהו סטנדרט – היא גם מכניסה את היד לכיס ועוזרת לתקצב את זה.

בצלאל סמוטריץ': כאן מוסד בביקורת שהסתבר שלא שילם שכר כמו בהסכמי המורים – מיד מגרזנים אותו ולוקחים לו את כל התקציב.

בצלאל סמוטריץ': למוסד עושים ביקורת של תברואה, ואגב, טוב שכך, כי המדינה מכירה בזרם הזה ומסדירה אותו, לוקחת אחריות על הילדים ולא תיתן להם ללמוד בלי תנאי בטיחות וסניטריה בסיסיים.

בצלאל סמוטריץ': דורשים מהמוסדות לעמוד בכל הקריטריונים ולא מאפשרים להם את המינימום שבמינימום.

אלכס קושניר: הנקודה ברורה.

בצלאל סמוטריץ': לחלוטין זאת לא פוליטיקה.

בצלאל סמוטריץ': אני אומר לך אלכס, יש לך כוח ולכם כחברי קואליציה.

בצלאל סמוטריץ': תחשבו על חינוך, תחשבו על ילדים, זה לא קשור עכשיו אם אלה ערבים או חרדים.

בצלאל סמוטריץ': תמצאו את הפתרון הזה.

אלכס קושניר: תודה בצלאל.

אלכס קושניר: הנקודה ברורה.

בצלאל סמוטריץ': ושוב, לא חסר כסף.

בצלאל סמוטריץ': משפט אחרון.

בצלאל סמוטריץ': עברתי על עמדות ועדת שרים לחקיקה לגבי החקיקה הפרטית של מחר.

בצלאל סמוטריץ': הולכים להוסיף שבוע של חופשת לידה ואני לא נגד אבל זה לא שאין לכם כסף.

אלכס קושניר: תודה.

אלכס קושניר: אוסאמה סעדי, בבקשה.

אוסאמה סעדי: אדוני היושב ראש, חבריי חברי הכנסת, אנחנו ליווינו את המאבק של בתי הספר בחינוך המוכר אינו רשמי ואצלנו בחברה הערבית רוב בתי הספר אלה בתי ספר כנסייתיים, אם זה בנצרת או בעילבון.

אוסאמה סעדי: אני אחד מבוגרי בתי הספר האלה בעילבון, בתחילת שנות ה-80.

אוסאמה סעדי: אז לא היו בתי ספר תיכוניים רשמיים.

אוסאמה סעדי: אפילו ב-מרר לא היה בית ספר תיכון.

אוסאמה סעדי: בערבה לא היה בית ספר תיכון, הרבה מהתלמידים הלכנו לבתי הספר האלה.

אוסאמה סעדי: כל שנה אנחנו מלווים את המאבק שלהם כשהם עומדים בפני קריסה.

אוסאמה סעדי: עכשיו יש בתי ספר במוכר שאינו רשמי שהם למשל ברמלה ובלוד - נמצא כאן חבר מועצת רמלה מינו אבו לבן - ולמה בתי הספר האלה לא מקבלים?

אוסאמה סעדי: שאלתי את הרפרנט מוחמד חלאילה והוא אמר לי שזה כסף קואליציוני שלא נתבקש.

אוסאמה סעדי: מה זה?

אוסאמה סעדי: בתי הספר האלה צריכים לחיות משנה לשנה על קואליציה כזאת או אחרת?

אוסאמה סעדי: פעם החרדים יביאו ופעם שכחו אותם ולא הביאו?

אוסאמה סעדי: מה זה?

אוסאמה סעדי: צריך לתת להם תקציב בבסיס התקציב והם לא צריכים להתחנן כל שנה.

אוסאמה סעדי: כולם שולחים לנו בקשות ומבקשים שנדאג ושנזעק את הזעקה שלהם.

אוסאמה סעדי: כאן יש 581 מיליון שקלים למשרד החינוך ובא משרד החינוך ובתכנית מספר 7, 20-63-04, יש מוכר שאינו רשמי, 75 מיליון שקלים, מימון חוסרי השכר למוסדות האלה.

אוסאמה סעדי: לבתי הספר האחרים אין חוסרי שכר?

אוסאמה סעדי: מאיפה הם ישלמו?

אוסאמה סעדי: הם יקרסו.

אוסאמה סעדי: זה מה שאנחנו רוצים?

אוסאמה סעדי: לכן אדוני היושב ראש, אני מבקש לא לאשר את ההעברות האלה למשרד החינוך עד שיבואו וימצאו מקור תקציבי, ויש מקור כזה.

אוסאמה סעדי: אם מדברים על תכנית חומש חדשה, מדברים על 30 מיליארד שקלים, אני יודע שמתוכה יש 10 מיליארד לחינוך.

אוסאמה סעדי: אני לא רוצה עכשיו 10 מיליארד אלא אני רוצה 84 מיליון שקלים לשנת 2021 וזה הכול.

אוסאמה סעדי: לא מיליארדים אלא 84 מיליון שקלים לבתי הספר האלה, גם חרדים וגם ערבים, מוכר שאינו רשמי.

שלמה קרעי: שייכנס לבסיס התקציב.

אוסאמה סעדי: כמובן.

אוסאמה סעדי: אמרתי.

ינון אזולאי: בסעיף הזה אין כסף קואליציוני?

ינון אזולאי: אני יודע שכל שנה אנחנו שמנו, אבל השנה לא שמו?

ינון אזולאי: אין כסף קואליציוני כי המגזר הערבי לא דאג לכך?

מנסור עבאס: תכנית החומש לא מוגדרת ככסף קואליציוני.

מנסור עבאס: אין אצלנו כסף קואליציוני.

ינון אזולאי: לא הבנתי.

ינון אזולאי: אתה בא לשבור את כל המיתוסים שהיו?

מנסור עבאס: מבחינת חוק, רע"מ לא קיבלה כסף קואליציוני

בצלאל סמוטריץ': אתה טועה אדוני היקר.

בצלאל סמוטריץ': הכסף הוא בהסכם פוליטי שאתם חתמתם.

בצלאל סמוטריץ': העברתם אותו באמצעות החלטת ממשלה.

ינון אזולאי: בצלאל, תרשה לי לחלוק עליך, הוא צודק.

ינון אזולאי: אתם חילקתם כספים קואליציוניים.

ינון אזולאי: אתה צודק.

שלמה קרעי: הם קיבלו את כל התקציב.

ינון אזולאי: אתם חילקתם.

ינון אזולאי: עכשיו אני שואל אותך ברצינות.

ינון אזולאי: בתוך תכנית החומש אתה לא שם 84 מיליון שקלים עבור תמרוץ וטיפוח?

ינון אזולאי: יש שם גם בתי ספר ערבים ו גם חרדים.

ינון אזולאי: זאת ברית המוחלשים, לא?

בצלאל סמוטריץ': ינון, חסד לאומי אם חטאת.

בצלאל סמוטריץ': אל תלך למקום הזה.

ינון אזולאי: אני מסכים איתך אבל אי אפשר לזעוק כל הזמן ולומר שאנחנו דואגים לכולם.

ינון אזולאי: אתם לא דואגים.

ינון אזולאי: בואו נשים על השולחן.

ינון אזולאי: בעניין הזה לא דאגתם לכולם, לא למגזר שלך ולא מגזרים אחרים.

ינון אזולאי: התמרוץ והטיפוח בכל שנה, שלא מובן לנו למה הוא צריך להיות בהסכם קואליציוני, זה בגלל התעללות של האוצר ואמרו כמה פעמים שרוצים להחזיק אותנו, את החרדים, הפעם אלה חרדים ופעם אולי מגזר אחר.

ינון אזולאי: אלה ילדים.

ינון אזולאי: מתעללים בחסרי ישע.

ינון אזולאי: זה מה שיש כאן ואין כאן משהו אחר.

ינון אזולאי: יש את ילדי השילוב וגם שם קיצצתם.

ינון אזולאי: מה אתם חושבים?

ינון אזולאי: הילדים שלנו לא ילדים?

ינון אזולאי: הם שונים מהילדים האחרים?

ינון אזולאי: כשהם חוצים את הכביש לבית הספר שלהם, בית הספר שלהם עם קרוואנים, בחורף הגג דולף ובקיץ חם להם והם מזיעים אבל את הכול הם מוכנים לקבל.

ינון אזולאי: את הכסף המינימלי לשכר העובדים הם לא יכולים לקבל?

ינון אזולאי: איפה אנחנו נמצאים?

ינון אזולאי: אתם פוגעים פעם אחר פעם בעובדים, אתם פוגעים פעם אחר פעם בילדים והכול סיפורים ואומרים לנו כסף קואליציוני.

ינון אזולאי: זאת בושה חרפה שלא נתתם לנו אף פעם להביא את זה לבסיס התקציב.

ינון אזולאי: זאת הבושה.

משה גפני: קריאת ביניים.

משה גפני: מנסור, אני מסכים אתך שזה צריך להיות בבסיס התקציב.

משה גפני: אני שואל האם זה נמצא בבסיס התקציב.

ינון אזולאי: לא.

ינון אזולאי: זה לא נמצא.

מנסור עבאס: הכסף הזה חייב להגיע למוסדות המוכשר הלא רשמי.

מנסור עבאס: אין ספק.

ינון אזולאי: אבל אין אותו.

ינון אזולאי: אם אין אותו, הוא לא יגיע.

ינון אזולאי: אם אין אותו כאן, הוא לא יהיה.

מנסור עבאס: זה צריך להיות בבסיס התקציב וזה מה שראוי לעשות.

ינון אזולאי: בסדר, אנחנו יודעים מה ראוי אבל בפועל זה לא נמצא כאן.

מנסור עבאס: אנחנו מחכים לתוצאה אחת, שהכסף הזה יעבור למי שמגיע לו.

מנסור עבאס: חרדים, ערבים, כל אחד שהוא מוכר לא רשמי, אמור לקבל את הכסף הזה.

משה גפני: אין כסף.

משה גפני: השנה מסתיימת.

אוסאמה סעדי: אם לא נעביר את זה עכשיו, זה לא יועבר.

משה גפני: זה לא יהיה.

אוסאמה סעדי: אנחנו מדברים על 2021.

אוסאמה סעדי: אנחנו לא מדברים על 2022.

מנסור עבאס: זה חייב לעבור.

אוסאמה סעדי: רק להבהיר כי אני קיבלתי נתונים מבתי הספר.

אוסאמה סעדי: מאז ספטמבר 2020 ועד היום לא קיבלו כסף.

מנסור עבאס: חברים, כולנו בעמדה אחת.

מנסור עבאס: מאיפה הכסף הזה צריך להגיע עכשיו לשנת 2021, אמורים למצוא לזה פתרון.

ינון אזולאי: אני רק אומר לך שאם לא יהיה פתרון עד סוף השבוע, זה לא יהיה.

ינון אזולאי: אגב, אני גם לא פונה אליך שתביא את הכסף.

ינון אזולאי: שלא תבין לא נכון.

ינון אזולאי: אני לא חושב שאתה אמור להיות בעל הבית על הכסף.

ינון אזולאי: אני רק אומר שכשאומרים אתה דואג – אתה לא דואג ובוא נשים את זה על השולחן.

ינון אזולאי: כל השנים זה היה ולא חישבנו ערבי או חרדי.

מנסור עבאס: חברים, אנחנו מדברים בשפה שהיא שפת רחוב ולא שפה ממלכתית.

ינון אזולאי: מה לעשות, אני לא יודע להיות ממלכתי.

מנסור עבאס: אף אחד מאתנו לא מקבל כסף לעצמו ולא נותן כסף מחשבון הבנק שלו.

מנסור עבאס: זה כסף של משלמי המסים, זה כסף של אוצר המדינה שהוא מחלק אותו.

ינון אזולאי: לכן אמרתי שאני לא מבקש ממך.

מנסור עבאס: אף אחד לא עושה טובות לאף אחד.

ינון אזולאי: אני לא מבקש ממך.

ינון אזולאי: בדיוק, אתה לא עושה לי טובה.

ינון אזולאי: אנחנו מדברים באותה שפה.

מנסור עבאס: זאת הגישה הנכונה.

מנסור עבאס: כולנו באותה עמדה.

מנסור עבאס: מוכר לא רשמי אמור לקבל את הכסף הזה כמו שהוא מקבל כל שנה וראוי שזה ייכנס לבסיס התקציב.

מנסור עבאס: דיברתי עם השר חמד עמאר ומחר יש לנו ישיבה בנושא הזה.

מנסור עבאס: אנחנו נמצא לזה פתרון.

מנסור עבאס: זה לא יכול להיות שהכסף הזה לא יועבר לבתי הספר, למוכר הלא רשמי.

מנסור עבאס: נקודה.

ינון אזולאי: מה זה בתכנית 20-63-04, שם המוכר שאינו רשמי, תקציב בסך של 75 מיליון אלפי שקלים?

אוסאמה סעדי: על זה שאלתי.

ינון אזולאי: עבור מה זה?

אוסאמה סעדי: מימון חוסרי השכר.

אוסאמה סעדי: זה מה שכתוב.

מוחמד חלאילה: מדובר במימון חוסרי השכר בתכנית.

אוסאמה סעדי: לאיזה בתי ספר?

מוחמד חלאילה: בתי ספר במוכר שאינו רשמי.

משה גפני: זה לא מה שאנחנו מדברים עליו .

ינון אזולאי: לגבי התכנית של תרבות יהודית.

ינון אזולאי: אני שמח שיש תרבות יהודית.

ינון אזולאי: אגב, כמה היה בשנת 2019?

מוחמד חלאילה: תקציב קואליציוני?

ינון אזולאי: לא.

ינון אזולאי: בסך הכול.

מוחמד חלאילה: אני אבדוק ואעדכן את הוועדה.

אלכס קושניר: מה הייתה השאלה?

ינון אזולאי: כמה היה בתרבות יהודית בשנת 2020.

משה גפני: היו 74 מיליון.

ינון אזולאי: זאת תכנית 10?

אלכס קושניר: תרבות יהודית, תכנית 10, כן.

ינון אזולאי: אני מגיע לנושא של תרבות החרדית.

ינון אזולאי: בתרבות החרדית היו 73 מיליון שקלים בשנת 2020, נמשך גם לשנת 2021.

ינון אזולאי: חשבנו שזה נמשך ל-2021.

ינון אזולאי: גם בשנת2019.

ינון אזולאי: פלוס-מינוס התקציב עמד כל הזמן סביב הסכום הזה.

ינון אזולאי: אני רוצה שתבינו שוב שהתרבות החרדית, חושבים שבתרבות החרדית עושים מופעים לציבור החרדי.

ינון אזולאי: לא, לא עושים מופעים לציבור החרדי.

ינון אזולאי: זה לא למופעים לציבור החרדי ואתה יכול להעיד על כך שזה לא הולך למופעים.

ינון אזולאי: קודם ראינו כאן שמביאים כסף לחוזרים בשאלה.

ינון אזולאי: תחת תרבות חרדית נמצאים מאות עובדים שמקבלים שכר של כמה שקלים, בנטו נשאר להם אולי 450 שקלים בחודש.

ינון אזולאי: זאת ההשלמה שלהם.

ינון אזולאי: , אגב, אם אנחנו מסתכלים על מעונות היום, הם צריכים היום להביא תלוש שכר.

ינון אזולאי: כלומר, גם מי שיצא אחר הצוהריים להשלים קצת את ההכנסה שלו, להוסיף עוד 600-500 שקלים בברוטו על ה-1,800 שקלים, גם את זה לוקחים לו.

ינון אזולאי: מאות עובדים הולכים להיות מפוטרים ועל מה?

ינון אזולאי: על שנת 2021 בה הם עשו את העבודה ולא קיבלו.

ינון אזולאי: אני לא מדבר אתכם על שנת 2022 אלא על שנת 2021.

ינון אזולאי: על זה ניסינו להגיע להבנות ועל זה אמרנו שאנחנו מוכנים לעשות הכול על מנת שהעובדים האלה לא ילכו הביתה.

ינון אזולאי: הצבע של העובדים החרדים כנראה הוא צבע אחר.

ינון אזולאי: זה לא מעניין אתכם.

ינון אזולאי: זורקים אותם הביתה.

ינון אזולאי: בשביל חרדי שמקבל אחר הצוהריים את ה-400 שקלים נטו, זה לחם.

ינון אזולאי: עם כל יוקר המחיה, זה לחם.

ינון אזולאי: יש לו ילדים והילדים שלו זקוקים ללחם הזה.

ינון אזולאי: הוא לא מבקש שוקולד, הוא לא מבקש ארטיק, הוא מבקש לחם לילדים.

ינון אזולאי: אתם הולכים וגוזרים עוני.

ינון אזולאי: על מה?

ינון אזולאי: על אותם אלה שהולכים ומוסרים שיעורים?

ינון אזולאי: אז מה, הם מוסרים יהדות במדינה.

ינון אזולאי: מה הם עושים?

ינון אזולאי: לוקחים את הצעירים ומה עושים הצעירים האלה?

ינון אזולאי: במקום שייזרקו לרחוב ואז תטפלו בהם ברמת פשיעה, ושם מוציאים יותר כסף בגין הפשיעה, אנחנו לוקחים אותם ואומרים להם בואו ונמצא לכם חממה.

ינון אזולאי: לא כולם שם חוזרים בתשובה.

ינון אזולאי: אני חייב להגיד לכם שרובם הולכים לצבא אבל מקבלים כלים לחיים שלהם, להיות אנשים יותר טובים, לא להיות ברחוב ולא להיות זרוקים.

ינון אזולאי: על זה היה הוויכוח שלנו איתך.

ינון אזולאי: זה מה שביקשנו.

ינון אזולאי: לא רצינו שום דבר אחר.

ינון אזולאי: רצינו שתישמע הזעקה הזאת, שתשמעו אותה אתם בקואליציה כדי שתבינו על מה אתם מצביעים.

ינון אזולאי: אתם מצביעים על פיטורי עובדים.

ינון אזולאי: על זה אתם מצביעים ולא על משהו אחר.

ינון אזולאי: על פיטורי מאות עובדים שהולכים הביתה, על מה?

ינון אזולאי: על 500-400 שקלים שיישארו להם בנטו.

ינון אזולאי: תגידו, אתם נורמלים?

ינון אזולאי: על זה אתם מתווכחים?

ינון אזולאי: איך יש לכם פרצוף להגיע הביתה לילדים שלכם כשיש ילדים אחרים שאתם לוקחים מהם את הלחם?

אלכס קושניר: תודה רבה.

ינון אזולאי: אני רוצה לעבור על עוד דבר.

ינון אזולאי: זה שאומרים לי תודה, זה לא אומר לי כלום.

ינון אזולאי: אני רוצה לראות אותך ואתכם מסתכלים בעיניים של הילדים האלה.

ינון אזולאי: זה פשוט כואב.

ינון אזולאי: אתם צריכים להבין את הכאב הזה.

אלכס קושניר: אני מבין את הכאב הזה.

ינון אזולאי: לא.

ינון אזולאי: אתם לא מבינים את הכאב.

ינון אזולאי: אם לא הצלחנו להביא להם כלום, אנחנו לא מבינים את הכאב כאן.

ינון אזולאי: רק תסתכלו, אני אראה לכם את העוולה שיש כאן.

אלכס קושניר: אני מבקש שתעבור לנושא הבא.

אלכס קושניר: לשאלה הבאה.

ינון אזולאי: אני עובר לשאלה הבאה.

ינון אזולאי: יש כספים קואליציוניים או לא קואליציוניים.

ינון אזולאי: כספים שבליל התקציב הגענו פעם להבנות.

ינון אזולאי: אגב, אני חייב לומר מילה טובה על הוגנות של משה שגיא.

ינון אזולאי: אני אומר את האמת.

ינון אזולאי: מילה טובה.

ינון אזולאי: כשהייתה לי ביקורת, אמרתי עליו את הביקורת וכשיש לי מילה טובה, אני אומר אותה עליו.

ינון אזולאי: כשפנינו אליו עם דברים והוא ראה את העוולה זועקת, הוא עזר וסייע.

ינון אזולאי: אני חייב להגיד את זה כאן בוועדה.

ינון אזולאי: כשצריך לומר מילה טובה לעובד ציבור שעושה את זה, אני אומר את המילה הטובה.

משה גפני: ולא בדבר אחד.

משה גפני: בהרבה דברים.

ינון אזולאי: לא בדבר אחד.

ינון אזולאי: אם העוולה הזאת שדיברתי עליה קודם הייתה תלויה בו, אני בטוח שהיינו סוגרים את זה בשקט והכול היה נסגר טוב אבל לצערי זה לא תלוי בו.

ינון אזולאי: בליל התקציב, פעולות של החינוך העצמאי ומעיין החינוך התורני, קיבלנו – עשו לנו טובה – כסף עבור שכר, עבור אותם עובדים.

ינון אזולאי: אנחנו לא מדברים על פריבילגיות.

ינון אזולאי: אני סתם אתן לכם דוגמה.

ינון אזולאי: חוות דעת משפטית לגבי הכספים הקואליציוניים אומרת שלאור האמור לעיל, אין מניעה משפטית להעביר את הכסף אולם הקצאתם תהיה בכפוף לאישור ועדת רכישות וכולי וכולי.

ינון אזולאי: אין מניעה משפטית, הכול בסדר.

ינון אזולאי: לא ראיתי שום דבר שהייתה בו מניעה משפטית.

ינון אזולאי: אנחנו מגיעים לכסף של הציבור החרדי, החינוך של הילדים שלנו, איזו עבירה.

ינון אזולאי: אז בבקשה, לאור כל האמור לעיל, העברת התקציב לתקנה המבוקשת יתאפשר לאחר הגשת תכנית עבודה מפורטת הכוללת נושאים וסיכומים מאושרים על ידי המשרד.

ינון אזולאי: פתאום מתחילה הבירוקרטיה.

ינון אזולאי: מה קרה?

ינון אזולאי: אתה לא צריך תכניות, אתה לא צריך כלום אבל פתאום כסף קואליציוני של המגזר החרדי, של הילדים החרדים, פותחים שורה – בירוקרטיה.

ינון אזולאי: אם את לא עוולה ואם זאת לא אפליה, שיקום כאן מישהו ויסביר לי מהי אפליה ומהי עוולה.

אלכס קושניר: אני מבקש להתייחס, משה.

ינון אזולאי: אני לא חושב שזה אליו אלא זה לייעוץ המשפטי.

ינון אזולאי: הייעוץ המשפטי כתב את זה.

מוחמד חלאילה: אני לא מהייעוץ המשפטי אבל אני יודע להגיד מה הרקע לדברים.

מוחמד חלאילה: יתר הנושאים הקואליציוניים יועדו לנושאים ספציפיים למעט התוספת שהוגדרה לרשת החינוך העצמאי ולמעיין החינוך התורני שהוגדרו לתקציב פעולות.

מוחמד חלאילה: נתבקשו נציגי המעיין והעצמאי להגיש תכנית למשרד וזה לא עיכב את העברת התקציב ביחד עם כל הפניות התקציביות.

משה גפני: במוסדות החרדים העל-תיכוניים היה כסף שהוא שוב הוגדר ככסף קואליציוני להכשרה חלופית.

משה גפני: זה בתי הספר של הבנות.

משה גפני: זה נמחק וזה לא נמצא.

משה גפני: אין את הכסף הזה ואני רוצה לדעת ממשרד החינוך איך הם מתייחסים לנושא הזה.

משה גפני: יהיו כאן מורות שיפוטרו.

אלכס קושניר: התשובה היא אותה תשובה.

אלכס קושניר: הכסף היה כסף קואליציוני.

אלכס קושניר: אף אחד בקואליציה לא ביקש את הכסף הזה ולכן הוא לא נמצא.

אלכס קושניר: אתם רוצים התייעצות?

ינון אזולאי: התייעצות סיעתית.

ינון אזולאי: בוודאי.

אלכס קושניר: אנחנו נצביע בשעה 14:13.

משה גפני: אפשר לקבל תשובה?

אלכס קושניר: אני נתתי לך תשובה.

אלכס קושניר: הצבעה בשעה 14:13.

משה גפני: הכשרה חלופית, זה לא קואליציוני.

אלכס קושניר: אתה אמרת שזה כן קואליציוניי.

משה גפני: לא.

משה גפני: הבסיס הוא קואליציוני.

משה גפני: ה-33 מיליון שנמחק.

משה גפני: משרד החינוך יודע את זה.

משה גפני: יש את הכסף של ההכשרה החלופית והוא לא קואליציוני.

אחמד טיבי: אני רוצה לומר משהו.

אלכס קושניר: אתה בהפסקה.

אחמד טיבי: בכל זאת אני אומר.

אחמד טיבי: זה לא סוד שאני נגד הממשלה.

אחמד טיבי: אני גם מאוד רציתי שגפניי יישאר יושב ראש ועדת הכספים אבל אתה עושה עבודה טובה.

אחמד טיבי: אתה מנסה להגיע לסיכומים, מאז התחלת את התפקיד ולהגיע להבנות.

אחמד טיבי: בדרך כלל כשהייתי מגיש רוויזיה, גפני היה נותן לי או לאחרים אפשרות לנצל את הרוויזיה כדי לבוא בדברים עם המשרד ולמצוא פתרון.

אחמד טיבי: לא על כל רוויזיה מצביעים אחרי חצי שעה.

אחמד טיבי: בנושא הזה פניתי אליך אתמול כי פנו אלינו ואני פניתי לחברי כנסת אחרים מהקואליציה ומהאופוזיציה.

אחמד טיבי: אני מציע שלא נצביע על סעיף משרד החינוך עד שהבעיה של בתי הספר הכנסייתיים – לא רק כנסייתיים אלא יש מוכר לא רשמי עם 78 אלף תלמידים ערבים.

אחמד טיבי: לכן אני מבקש לא להצביע עכשיו.

אלכס קושניר: אנחנו נצביע.

אחמד טיבי: תגלה הבנה לדרישה הזאת.

אחמד טיבי: גפני, שמעת מה אמרתי?

משה גפני: כל מילה ואני מבקש מיושב ראש הוועדה לאפשר לך את זה, אבל אנחנו חיים בעידן אחר.

משה גפני: זה ייגמר מהר.

שלמה קרעי: מנסור, אתה מו כן להפקיר את הילדים במוכר שאינו רשמי שלא יקבלו את התמרוץ והטיפוח?

מנסור עבאס: אין סיכוי שנסכים לזה.

מנסור עבאס: אין סיכוי.

שלמה קרעי: מצוין.

אלכס קושניר: אני מחדש את הישיבה.

אלכס קושניר: תשובה לגפני, בבקשה.

מוחמד חלאילה: חבר הכנסת גפני, כמו יתר הנושאים שדיברנו עליהם בתחילת הדיון, מדובר בנושא שהוא במהותו לא מוסכם מקצועית על משרד האוצר.

מוחמד חלאילה: בשנים האחרונות התקציב הגיע לאישור הוועדה בעקבות סיכומים פוליטיים.

משה גפני: הכשרה חלופית לא קשורה לזה.

אלכס קושניר: תודה.

אלכס קושניר: אחמד טיבי, בבקשה.

אחמד טיבי: גפני, אני רוצה לומר דברים טובים על קושניר.

אחמד טיבי: תרשה לי.

אלכס קושניר: אבל בקצרה.

אחמד טיבי: בקצרה.

אחמד טיבי: לא פלא שאני נגד הממשלה הזאת אבל אתה בדרך כלל מנהל את הישיבות ומנסה להגיע להבנות בין כולם ואני מברך על הגישה הזאת שלך שהוכיחה את עצמה.

אחמד טיבי: אתמול פנינו אליך בנושא הזה וביקשנו שלא תהיה הצבעה עד שתיפתר הבעיה של המוכר שאינו רשמי.

אחמד טיבי: בדרך כלל כאשר חברי הכנסת מגישים רוויזיה, גפני היה נותן להם זמן למצות את הרוויזיה מול המשרד הממשלתי.

אחמד טיבי: אם הנוהג יהיה טכני, רוויזיה ואחרי חצי שעה מצביעים עליה ותרוקן אותה מתוכן, מה הועילו חכמים?

אחמד טיבי: ולכן אני פונה אליך בשם חברי כנסת רבים ובשם בתי הספר שהתלמידים שלהם הם בני אדם, הם ילדים.

אחמד טיבי: חסרים 84 מיליון שקלים ואחרי שזה מתעדכן, לדעתי הסכום הוא 112 מיליון שקלים.

אחמד טיבי: חייבים להביא את הסכום הזה ולכן אני מבקש לא להצביע או להצביע בעד ההעברה של הכסף לבתי הספר האלה.

אלכס קושניר: תודה רבה.

אלכס קושניר: אנחנו מצביעים על אישור פנייה מספר 168-161, משרד החינוך.

אלכס קושניר: מי בעד? מי נגד?

אלכס קושניר: מי נמנע?

אלכס קושניר: אושרה

אלכס קושניר: 4 מתנגדים.

אלכס קושניר: הפנייה אושרה.

אופיר כץ: מנסור, אמרת שאתה מתנגד?

מנסור עבאס: אני לא אמרתי שאני מתנגד.

מנסור עבאס: אמרתי שהכסף הזה יעבור.

מנסור עבאס: נקודה.

ינון אזולאי: רוויזיה.

אחמד טיבי: רוויזיה.

מנסור עבאס: רוויזיה.

אלכס קושניר: יש רוויזיה.

אלכס קושניר: פנייה מספר 151, 152, 154 ו-155, 189 ו-190, משרד השיכון.

ינון אזולאי: אגב, מנסור, לגבי הפנייה.

ינון אזולאי: אם אתה רוצה להביא כסף רק למגזר הערבי, תביא.

ינון אזולאי: רק שתדאג למישהו.

ינון אזולאי: בינתיים אני רואה שאחרים כאן דואגים.

ינון אזולאי: זה שזה לא מגיע, נכשלת.

ינון אזולאי: נכשלת כלפי הציבור שלך.

ינון אזולאי: עזוב, הציבור שלנו יסתדר.

ינון אזולאי: יש לנו אמונה.

אלכס קושניר: בבקשה.

אלכס קושניר: משרד השיכון.

משה גפני: מתי הגיעה הפנייה של משרד השיכון לוועדה?

אלכס קושניר: הפנייה הזאת הגיעה ביום ראשון.

יפתח עשהאל: פנייה תקציבית על סך 32 מיליון ו-641 אלף שקלים בהוצאה בסך של 77.840 אלפי שקלים בהרשאה להתחייב לפי התכניות הבאות:

יפתח עשהאל: כלל הסכום לסבסוד פיתוח וניהול דיור ציבורי – תכנית מספר 1, 70-02-01, 25 מיליון ו-100 אלף שקלים.

יפתח עשהאל: תכנית מספר 2, 70-02-01, 7 מיליון ו-750 אלף שקלים.

יפתח עשהאל: תכנית מספר 70-02-05, 147 מיליון ו-877 אלף שקלים בהוצאה וסך של 201,631 אלפי שקלים בהרשאה להתחייב.

יפתח עשהאל: תכנית מספר 70-03-01, 68 מיליון ו-94 אלף שקלים בהרשאה להתחייב.

יפתח עשהאל: תכנית 70-05-01, סך 16 מיליון ו-500 אלף שקלים בהוצאה וסך של מיליון ו-800 אלף שקלים בהרשאה להתחייב.

יפתח עשהאל: תכנית 70-05-03, 2 מיליון ו-508 אלף שקלים בהרשאה להתחייב.

יפתח עשהאל: תכנית 70-05-05, 151 מיליון ו-712 אלף שקלים בהרשאה להתחייב.

יפתח עשהאל: תכנית 70-05-07, 16 מיליון ו-577 אלף שקלים בהרשאה להתחייב.

יפתח עשהאל: תכנית 70-05-09, 75 מיליון ו-145 אלף שקלים בהרשאה להתחייב.

אלכס קושניר: שאלות.

ינון אזולאי: בעיקרי הפנייה, זה גם תפעול ואחזקה של הדיור הציבורי.

יפתח עשהאל: נכון.

יפתח עשהאל: ציינתי.

ינון אזולאי: אני רק אומר שאנחנו יודעים שממש לפני מספר חודשים פורסם על הזנחה בדיור הציבורי.

ינון אזולאי: ראינו דירות מתקלפות ורטיבות.

ינון אזולאי: למה כאן אנחנו לא רואים שאתם הולכים לעשות איזשהו שינוי בתוך הדיור הציבורי בשיפוץ הדירות האלה כדי שיוכלו לגור בהן בצורה מכבדת יותר?

יפתח עשהאל: מועבר כאן תקציב של 16 מיליון ו-500 אלף שקלים לדיור הציבורי רק לטובת שיפוץ הדיור הציבורי.

יפתח עשהאל: זה בנוסף - דיברנו על זה בהעברת התקציב עצמו – לתקציבים גדולים שהועברו לבסיס בנושא הזה בהתאם לבקשת משרד השיכון.

ינון אזולאי: יש כ-900 דירות שלא ראויות למגורים.

ינון אזולאי: כמה דירות בסך הכול יש היום בדיור הציבורי?

יפתח עשהאל: משרד השיכון כאן והוא יוכל לפרט.

יוסי שבת: מנהל אגף מימון ותקציבים במשרד הבינוי והשיכון.

יוסי שבת: יש לנו כ-53 אלף יחידות דיור בדיור הציבורי.

יוסי שבת: במסגרת המדיניות רוצים לרכוש דירות נוספות.

יוסי שבת: אנחנו רוצים לרכוש גם בתי גיל זהב ומאכלסים בתי גיל זהב.

יוסי שבת: בפנייה יש לנו גם מכרז חדש לבתי גיל זהב על מנת לתת שירות טוב יותר לדיירים שם.

ינון אזולאי: אתם יודעים כמה זכאים יש לכם שעדיין לא נמצאים בדירות?

יוסי שבת: כן.

יוסי שבת: במשרד הבינוי והשיכון יש לנו כ-5,700 שממתינים לדיור הציבורי.

יוסי שבת: המספרים האלה עולים מדי שנה.

יוסי שבת: במשרד הקליטה יש עוד מעל 20 אלף שממתינים.

ינון אזולאי: ידוע שיש דירות שהן דירות ריקות ושוממות של הדיור הציבורי.

ינון אזולאי: למה לפני שהולכים וקונים דירות נוספות, למה לא מגיעים קודם כל לדירות האלה?

ינון אזולאי: כמובן שצריך עוד דירות וצריך כמה שיותר להגדיל את ההיצע אבל בסופו של דבר יש את הדירות שהן לא שמישות ואפשר לקחת אותן, לשפץ אותן ולתת אותן למי שזכאי.

יוסי שבת: אתה צודק.

יוסי שבת: אנחנו עשינו עבודה פנימית במשרד על מנת לבחון מה מהדירות האלו אין שם זכאים ואין ביקוש ויש לצורך העניין עודף דירות.

יוסי שבת: אז אנחנו מתכוונים להוציא אותן למכירה ולהשתמש בכסף על מנת לקנות דירות במקומות שיש זכאים שמחכים לדיור.

ינון אזולאי: במקומות האלה אין זכאים?

יוסי שבת: יש אזורים מסוימים ודירות מסוימות שאין להן ביקוש כבר שנים ויש זכאים שלא מוכנים להיכנס אליהן.

יוסי שבת: זאת אומרת, אנחנו פוגעים בזכאים כי הוא רוצה לבוא ולהיכנס לדירה ואנחנו אומרים לו שאנחנו לא רוצים אפילו לרשום לו סירוב כי אנחנו מבינים שיש כאן בעיה.

ינון אזולאי: אלה שכונות מוחשות?

יוסי שבת: שכונות מאוד קשות.

יוסי שבת: אזורים מאוד קשים.

יוסי שבת: אנחנו עושים מיפוי של הדירות.

יוסי שבת: חלק מהן אנחנו נמכור ובאמצעות הכסף נרכוש דירות אחרות ובחלק מהדירות אנחנו כן מתכוונים לבצע שיפוץ יסודי ולהשמיש אותן.

יוסי שבת: הכול במטרה לתת פתרונות ולצמצם את מספר הממתינים בדיור הציבורי.

יוסי שבת: בעיקרון אנחנו לא מצליחים לצמצם כי קצב הגידול הוא יותר מהיר מהרכישה.

ינון אזולאי: יותר מזה.

ינון אזולאי: לא רק שאתם לא מצליחים לצמצם וכמו אתה אומר המספר גדל, אלא יכול להיות שיש עוד – אני קורא לזה כך – עוולה כאשר יש משפחות שהיו להן שתי דירות ואתם באים ולוקחים להם דירה אחת למרות שהילדים עדיין ממשיכים לגור אצלם.

ינון אזולאי: נכון שהם מעל גיל 18.

ינון אזולאי: אני אתן לך דוגמה מהעיר ממנה אני מגיע.

ינון אזולאי: אני מגיע מאשדוד.

ינון אזולאי: יש שכונה שנקראת רבי טרפון, רחוב שנקרא רבי טרפון ושם יש מקבץ כזה של דיור ציבורי, חלקם יכלו וזכו לקנות ובחלקם מדובר על אלמנות.

ינון אזולאי: אגב, שתי אלמנות שאני מטפל בהן, אפילו באותו בניין, הילדים שלהן גרים איתן.

ינון אזולאי: עול הפרנסה עליהן.

ינון אזולאי: לקחת להן דירה אחת, זה גזר דין מוות לאותה משפחה שאין לה מאיפה לשלם שכירות.

ינון אזולאי: גם כשהם רוצים לקנות את הדירה, לנסות לקנות אותה, הם לא יכולים להגיע למצב של קניה כי העליתם את המחיר.

ינון אזולאי: זה לא כמו שהיה פעם, שנותנים להם מחיר של 10 או 20 אחוזים.

יוסי שבת: השאלה שאתה מעלה היא בעיה אמיתית שאנחנו מתמודדים איתה כי בסופו של דבר יש משפחות שהיו גדולות מאוד ונתנו להן עוד דירה.

יוסי שבת: אמרו שאי אפשר לתת למשפחה גדולה דירה של שני חדרים בדיור הציבורי ואם אפשר לתת להם דירה צמודה, נתנו להם דירה צמודה.

יוסי שבת: מה שקרה לאורך השנים זה שהתור גדל ויש לחץ של משפחות שמחכות לדידו.

ינון אזולאי: אבל המשפחה לא קטנה.

ינון אזולאי: אם המשפחה קטנה יותר, אתה צודק כי מ-10 ילדים ירדו ל-5 ילדים, אבל אני מדבר איתך על מצב בו נשאר בבית אותו מספר ילדים.

ינון אזולאי: הם עברו את הגיל אבל ממשיכים לגור בבית.

ינון אזולאי: מה נעשה?

ינון אזולאי: הילדים עדיין לומדים במוסדות או שהילד חייל ובסוף שבוע הוא חוזר הביתה.

ינון אזולאי: זאת עוולה.

ינון אזולאי: אני מדבר איתך על משפחות במצב סוציו אקונומי הכי נמוך.

ינון אזולאי: אני מדבר על אלמנות אבל גם אם זאת לא אלמנות או אלמן, הבעיה היא בעיה וצריך לפתור אותה.

יוסי שבת: אתה צודק.

יוסי שבת: בכללים שלנו הגיל הוא משפיע ויכול להיות שצריך לפתור את מה שאתה מדבר עליו.

ינון אזולאי: יש לכם תכנית לפתור את זה?

יוסי שבת: הולך להיות צוות טיפול, צוות ציבורי, שידון בכל הנושא של הממתינים לדיור ציבורי.

יוסי שבת: יותר בעצם איך לתת את הפתרונות.

יוסי שבת: אם אין לנו ממתינים שעומדים בעורף, אתה לא רוצה לקחת למישהו דירה.

יוסי שבת: אנחנו לא אומרים שהילדים גדלו וצריך לעבור לדירה קטנה יותר.

יוסי שבת: בסוף יש לך הרבה מאוד משפחות במצב מאוד קשה שעומדות ומחכות ואין להן פתרון דיור.

ינון אזולאי: אולי תוך כדי ההמתנה לוועדה שתקום, אולי לעצור את הפינוי של אותן משפחות.

ינון אזולאי: הרי המשפחות האלה קיבלו צו פינוי.

ינון אזולאי: אני חושב שצריך קודם כל לעצור את זה.

יוסי שבת: אנחנו כרגע לא מבצעים פינויים.

ינון אזולאי: כלומר, גם אם קיבלו מכתב, אתה אומר שכרגע - - -

יוסי שבת: אני אעלה את זה ואבדוק את זה אצלנו אבל זה מקרה פרטני.

יוסי שבת: יכול להיות שאפשר לבדוק את המקרה הספציפי שלך.

ינון אזולאי: אני חושב שזה לא פרטני.

ינון אזולאי: הפניות מגיעות ללשכה אבל זה לא פרטני.

יוסי שבת: אני אעלה את הנושא.

ינון אזולאי: אני יכול להפנות ספציפית למקרים.

יוסי שבת: אני אטפל בזה.

יוסי שבת: אני אעלה את זה למנכ"ל ואבקש שיבדקו את הנושא הזה.

ינון אזולאי: בתכנית מספר 2 יש פעולות בבנייה חדשה למגורים.

ינון אזולאי: במטרות השינוי יש את הסכמי הגג.

ינון אזולאי: אנחנו יודעים שהסכמי הגג תוקצבו בעשרות מיליארדי שקלים.

ינון אזולאי: נכון?

יוסי שבת: בסכומים גבוהים.

ינון אזולאי: אני חושב ב-30 מיליארד שקלים בכל השנים האלה.

ינון אזולאי: אנחנו רואים את דוח מבקר המדינה שמציג מצב עגום של הסכמי הגג, שרשויות מצד אחד קיבלו חלק אבל מצד שני עדיין לא מתקדם.

ינון אזולאי: אנחנו יודעים על ערים שלא הצליחו להתקדם עם הסכמי הגג האלה.

ינון אזולאי: עכשיו אתה בא ואומר שאתה צריך עוד כסף במסגרת הסכמי הגג לרשות מקרקעי ישראל.

ינון אזולאי: על מה אנחנו הולכים לתת להם אם בסך הכול ניבנו רק 80 אלף יחידות דיור?

ינון אזולאי: זה שמשווקים כל שנה יחידות דיור, כשאין לך ספר מכרז או שעדיין אין התחלות בנייה, זה עדיין לא שיווקים.

ינון אזולאי: אני חושב שהדבר החשוב ביותר הוא התחלות בנייה.

ינון אזולאי: תוך כדי, אם תוכל לומר לי גם מה היה מספר התחלות בנייה ולא כמה שיווקים כי בשיווקים אמרת לי - השר אמר - שעד סוף השנה יהיו למעלה מ-80 אלף יחידות דיור, דבר שלא קרה.

ינון אזולאי: זאת לא חכמה לשווק.

ינון אזולאי: חכמה היא להתחיל בנייה.

ינון אזולאי: אם כן, אני שואל קודם על הסכם הגג, 30 מיליארד שקלים שאנחנו יודעים שלא הגיעו ליעדם או שבעצם לא נוצלו בצורה הנכונה ועכשיו אנחנו הולכים להביא עוד כסף ואני שואל על מה ולמה, אם אנחנו עדיין לא יודעים לפתור את הבעיה שהייתה עד עכשיו.

ינון אזולאי: והדבר השני ששאלתי הוא לגבי התחלות הבנייה.

יפתח עשהאל: תכנית מספר 3 ולא תכנית מספר 2.

יפתח עשהאל: הכוונה ל-70-02-05?

ינון אזולאי: הסכמי הגג בתכנית מספר 2.

יוסי שבת: 02-02.

יוסי שבת: אני אסביר שהתכנית הזאת בסוף, זה לא שהמדינה מביאה כאן כסף.

ינון אזולאי: לא.

ינון אזולאי: 02-05, הסכמי גג.

יפתח עשהאל: התקציב שמועבר כרגע, מועבר כאן גם תקציב מזומן בגין הרשאות עבר.

יפתח עשהאל: זאת אומרת, פיתוח קרקע שנעשו על שיווקי עבר שהצליחו כבר ומפותחת בה הקרקע.

ינון אזולאי: זה אתם מעבירים לרמ"י?

יפתח עשהאל: לא לרמ"י.

יפתח עשהאל: רמ"י משווקת את הקרקע.

יפתח עשהאל: משרד השיכון מפתח אותה.

יפתח עשהאל: הוא בעצם מכין את הקרקע, מכין את התשתיות שנדרשות בשביל שכונת המגורים.

יפתח עשהאל: ההרשאה להתחייב אלה שיווקים שהצליחו השנה במסגרת הסכמי הגג.

יפתח עשהאל: זאת אומרת, זה מראה כאן על הצלחה מאוד גדולה.

אלכס קושניר: זה בעצם מימוש ההרשאה.

יפתח עשהאל: בדיוק.

יפתח עשהאל: יש את ההרשאה מזומן ויש את ההרשאה עצמה.

ינון אזולאי: שם יש התחלות בנייה?

יפתח עשהאל: משרד השיכון מפתח את הקרקע, ההרשאה להתחייב היא בגין שיווקים שהצליחו בשנה-שנתיים האחרונות ומשרד השיכון החל לפתח את הקרקע שם.

יפתח עשהאל: זאת הרשאה להתחייב.

יפתח עשהאל: המזומן יוצא אחרי כמה שנים כשאנחנו נותנים בסוף ההרשאה להתחייב.

משה גפני: מה זה מיליון וחצי שקלים לפיתוח מבני דת?

יפתח עשהאל: אלה כספים קואליציוניים.

יפתח עשהאל: משרד השיכון יוכל להרחיב.

יוסי שבת: בית הכנסת תפארת ישראל.

משה גפני: ברובע היהודי?

משה גפני: אבל עליו יש החלטת ממשלה.

משה גפני: למה זה צריך להיות בכסף קואליציוני?

יוסי שבת: כי החלטת הממשלה הייתה בשנים 2017-2014, אוגם שם חלק מהכסף בגלל כל מיני בעיות אחרות, החברה התחילה לפעול באתר ובית הכנסת בתהליכי בנייה.

יוסי שבת: החברה פנתה לממשלה, גם למשרד האוצר וגם למשרד הבינוי והשיכון, במטרה לבקש לאגם עוד כספים - היא פנתה גם לחברי כנסת - כדי שהיא תוכל להשלים את הבנייה ולהשלים את מימוש החלטת הממשלה.

יוסי שבת: בשנים האחרונות מדי שנה אנחנו מצליחים לאגם כסף מצומצם נוסף והכול במטרה שהם ישלימו את הבנייה.

משה גפני: צריך להביא את זה בהעברה?

יוסי שבת: כן.

משה גפני: אי אפשר להסתמך על החלטת הממשלה?

יוסי שבת: לא.

יוסי שבת: פג תוקף החלטת הממשלה.

יוסי שבת: הם קיבלו רק חלק מהסכום.

יוסי שבת: הם קיבלו במועד ההחלטה 12.5 מיליון מתוך 24 מיליון.

ינון אזולאי: אמרת דבר שקצת צרם לי.

ינון אזולאי: אמרת לרב גפני שהממשלה פנתה גם לחברי כנסת.

יוסי שבת: לא הממשלה.

יוסי שבת: החברה.

ינון אזולאי: שהחברה פנתה גם לחברי כנסת כאילו עשתה איזושהי מגבית.

ינון אזולאי: אם הכסף הוא נכון וראוי, היה צריך לשים שם כסף גם בלי ההסכם הקואליציוני.

ינון אזולאי: אני אחזור למקום של התחלות הבנייה עליהן שאלתי.

ינון אזולאי: לגבי הסכמי הגג עניתם לי.

ינון אזולאי: לגבי התחלות בנייה, אני מבקש לדעת כמה התחלות בנייה יש.

ינון אזולאי: התחלות.

ינון אזולאי: לא שיווקים.

יפתח עשהאל: אני יכול לומר על התחלות בנייה שבוצעו בשנה שעברה.

ינון אזולאי: אתה מדבר אתי על 2020 או על 2021?

יפתח עשהאל: 2020.

יפתח עשהאל: אנחנו לא יודעים על סוף 2021.

יוסי שבת: בנתון האחרון שפרסמה הלשכה המרכזית לסטטיסטיקה – היא מפרסמת באיחור – היא פרסמה על 56 אלף בשנה.

יוסי שבת: כתוב כאן 4.3 לעומת שנה קודמת.

יוסי שבת: אלה נתונים שמתפרסמים על ידי הלכה המרכזית לסטטיסטיקה ולאו דווקא על ידי משרד הבינוי והשיכון.

יוסי שבת: ההיקפים הם די גבוהים ביחס לשנים קודמות.

ינון אזולאי: שזה עדיין לא מספיק.

אלכס קושניר: בשנה הבאה יהיה יותר.

יפתח עשהאל: התחלות בנייה הן בעצם ביטוי של שיווקי קרקע שבוצעו ולכן גם ההרשאה וההצלחה של שיווקים השנה התבטאו בהתחלות בנייה בעוד כשנתיים-שלוש קדימה.

ינון אזולאי: בתכנית מספר 4, פעולות שיקום שוטפות, תשלום עבור פסקי דין, אל המשפטים מול אזרחים?

יוסי שבת: לא.

יוסי שבת: אלה תביעות משפטיות בדרך כלל מאירועים שהיו לפני 30-20 שנים, עד שהתהליך המשפטי נסגר, בדרך כלל מול קבלנים.

ינון אזולאי: רציתי דווקא לשאול מהצד של רוכשי הדירות.

ינון אזולאי: אנחנו נתקלים בהרבה פניות כאשר לדוגמה בן אדם קנה דירה בבית שמש או בירושלים ונתקל בכל מיני בעיות כמו קיר תומך או קברים שמצאו.

ינון אזולאי: אותו רוכש דירה בא להתקדם, זה הרי כל הכסף שיש לו, ואמרו לו שהדירה תהיה מוכנה תוך שלוש-ארבע שנים אבל עברו כבר ארבע שנים והטרקטור לא עלה על המקום.

ינון אזולאי: אם אותו בן אדם פונה למשרד השיכון, משרד השיכון אומר לו שזה לא הוא אלא הקבלן.

ינון אזולאי: הוא פונה לקבלן, הקבלן אומר לו שזה לא הוא אלא משרד השיכון.

ינון אזולאי: למה לא להקים מוקד מיוחד בנושא הזה אליו יוכלו לפנות אותם רוכשים שיש להם בעיות ויהיה ניתן גם לפתור להם את הבעיות?

ינון אזולאי: הרי אין סעיף בחוזה שלהם שאם הקבלן מאחר ביום אחד, הוא ישלם עבור זה.

ינון אזולאי: גם אם כתוב שהוא משלם 300 שקלים ליום בגין איחור, זאת בעיה עליה הוא צריך אחר כך להתמודד בבית המשפט.

ינון אזולאי: אם הוא יודע שהוא עומד מול משרד השיכון, אז בסדר.

יוסי שבת: הפניה לא נוגעת בנושא הזה.

יוסי שבת: השר הנחה בחודש האחרון לשדרג את כל התפקיד של הממונה על חוק המכר, להפוך את זה לזרוע יותר חזקה של המשרד כדי שבאמת לרוכשים פרטיים יהיה מוקד לפנות אליו ואולי אפילו לפנות לציבור שידע שאפשר לפנות למשרד הבינוי והשיכון על מנת שאנחנו נוכל לסייע לאותם אנשים.

ינון אזולאי: זה חשוב.

ינון אזולאי: בתכנית מספר 5, 70-05-01, הכסף שהולך לבתי גיל הזהב.

ינון אזולאי: הסוכנות היהודית בנתה את הבתים האלה?

ינון אזולאי: זה תחתיה ואתם רק שוכרים?

יוסי שבת: הסוכנות בנתה 2,650 דירות.

יוסי שבת: היא לא בנתה אותן, היא התחילה בתהליך.

יוסי שבת: יש בתל אביב ויש באשקלון מבנים שנבנו.

ינון אזולאי: כמה שנים קיימת התכנית הזאת?

אלכס קושניר: דיברנו על זה בדיון הקודם.

יוסי שבת: דיברנו על זה.

יוסי שבת: עד 2025.

יוסי שבת: יש כאן השלמת שכר דירה.

ינון אזולאי: אם על זה דיברנו בדיון הקודם, זה בסדר גמור.

ינון אזולאי: בתכנית 7, בתי גיל הזהב.

ינון אזולאי: אגב, אם כל אלה בבתי גיל הזהב, עליהם דיברנו בפניות הקודמות, למה לא שמים את זה בפנייה אחת?

אלכס קושניר: גם אני שאלתי את השאלה הזאת.

ינון אזולאי: בדיון הקודם אמרנו לשם הדחיפות.

ינון אזולאי: היינו מסיימים את זה אז אלא אם כן יש כאן משהו חדש.

יוסי שבת: לא.

יוסי שבת: יש סיוע בשכר דירה שזה סעיף 42 ויש לנו גם פנייה בנושא הזה.

יוסי שבת: יש את החלק של ניהול ותחזוקה גם של הדיור הציבורי וגם בתי גיל זהב, שאלה הנכסים.

יוסי שבת: זה לא לאנשים.

יוסי שבת: אצלנו זה סעיף 70, של משרד הבינוי והשיכון.

ינון אזולאי: לאן זה הולך?

יוסי שבת: זה הולך למבנים עצמם.

יוסי שבת: גם לניהול שלהם וגם לתחזוקה.

ינון אזולאי: תכנית מספר 9, חוק מכר הדיור הציבורי.

ינון אזולאי: הייתי מבקש לדעת לגבי התכנית הזאת מה אנחנו רוצים בתקצוב שלה.

ינון אזולאי: אני מסתכל בפירוט והוא מאוד מינורי.

ינון אזולאי: על מה אנחנו מדברים?

יפתח עשהאל: התכנית הזאת היא – דיברנו על זה גם בפניית העודפים – התכנית בה אנחנו מתקצבים את חוק המכר, את קרן רכישת הדירות בדיור הציבורי.

ינון אזולאי: כמה יש בה?

יפתח עשהאל: כל שנה בהתאם להכנסות שנכנסות לקרן, אנחנו מתקצבים הרשאה להתחייב כדי שהמשרד יוכל לבצע את הרכישות.

אלכס קושניר: התכנון הוא לרכוש 3,000 יחידות דיור?

יפתח עשהאל: נכון.

יפתח עשהאל: 1,700 יחידות דיור ובנייה של עוד 3,000.

אלכס קושניר: בכל הארץ.

אלכס קושניר: לפי אזורי הביקוש.

יפתח עשהאל: 1,700 דירות, מדובר בכסף נוסף.

יפתח עשהאל: חוק המכר הוא כספים שבאים ממכירה של דירות בדיור הציבורי שמהם קונים דירות חדשות.

ינון אזולאי: אגב, כל שנה יורד מלאי הדירות לדיור הציבורי.

יוסי שבת: נמכרות 2,000 דירות בשנה אבל יש האטה בקצב של המכירה.

ינון אזולאי: בין 2014 ל-2020 נמכרו לזכאים לדיור הציבורי 10,984 ונרכשו 2,796.

יוסי שבת: כי הדירות שנמכרות נמכרות במחיר הרבה יותר נמוך מהדירות שרוכשים ולכן על כל 5-5.5 דירות שמוכרים, אפשר לקנות דירה אחת.

ינון אזולאי: בגלל המצב במשק.

יוסי שבת: בגלל המחירים.

אלכס קושניר: בגלל שמוכרים בהנחה וקונים במחיר מלא, אבל הממשלה הזאת שמה כסף נוסף כדי להגדיל.

אלכס קושניר: אנחנו יוצאים להתייעצות סיעתית.

אלכס קושניר: חוזרים בשעה 14:42.

אלכס קושניר: אני מחדש את הישיבה.

אלכס קושניר: אנחנו מצביעים על פנייה תקציבית של משרד השיכון, מספר 151, 152, 154, 155, 189, 191.

אלכס קושניר: מי בעד?

אלכס קושניר: מי נגד?

אלכס קושניר: מי נמנע.

אלכס קושניר: אושרה

ינון אזולאי: נמנע.

אלכס קושניר: נמנע אחד.

אלכס קושניר: הפנייה אושרה.

ינון אזולאי: רוויזיה.

אלכס קושניר: יש רוויזיה.

אלכס קושניר: פנייה מספר 200 ו-201, משרד השיכון.

אחמד טיבי: מתי אתה מצביע על הרוויזיה של הסעיף ההוא?

אלכס קושניר: לקראת המליאה.

אחמד טיבי: בסביבות 16:00, פלוס-מינוס.

אלכס קושניר: כן, משהו כזה.

עשהאל צור: אגף תקציבים.

עשהאל צור: סעיף 42, מענקי בינוי ושיכון.

עשהאל צור: הפנייה התקציבית נועדה להעביר סכום של 112 מיליוני שקלים לתכנית מספר 42-02-01 לצורך הגדלת הסיוע בשכר דירה למשפחות עולות הממתינות לדיור ציבורי ולקשישים הממתינים לבתי גיל זהב ומקבצי דיור, בהתאם להחלטת הממשלה מספר 289 מיום 1 באוגוסט 2021 בדבר יישום הסכמים קואליציוניים בשנים 2021 ואילך.

אלכס קושניר: ברשותכם, אני רוצה לומר מילה.

אלכס קושניר: אני ביקשתי להביא את הפנייה הזאת היום להצבעה בגלל שמדובר בפעולה מאוד מאוד מורכבת שהמשרד יצטרך לעשות לאחר מכן.

אלכס קושניר: מדובר בצעד מאוד מאוד מבורך של העלאת הסיוע בשכר דירה לקשישים הנזקקים העומדים בתור לדיור ציבורי, גם במשרד השיכון וגם במשרד העלייה והקליטה.

אלכס קושניר: הצעד הוא מאוד משמעותי, מאוד מאוד חשוב ואני חייב לומר שניסינו לקדם את המהלך הזה במשך הרבה מאוד זמן ואני שמח שבממשלה הזאת, בשיתוף פעולה בין השר ליברמן לשר אלקין, זה הבשיל.

אלכס קושניר: לכן אני מאוד מבקש מחברי הכנסת מכל הסיעות לתמוך בהעברה הזאת מהר ככל שניתן כי בסוף זה כסף שמגיע לקשישים ולמשפחות הנזקקות.

אלכס קושניר: זה מגדיל את הסכום בערך ב-800 שקלים לקשישים.

אלכס קושניר: זה אלה שעומדים בתור לדיור ציבורי.

אופיר כץ: הם עוד לא קיבלו?

אלכס קושניר: היום הם מקבלים סכום ובאמצעות ההעברה הזאת החל מינואר אנחנו מגדילים להם את הסכום בערך ב-800 שקלים לחודש.

אלכס קושניר: זה בין 700 ל-1,000 שקלים.

אלכס קושניר: תלוי.

אופיר כץ: לכמה זמן זה?

אלכס קושניר: לכל הזמן.

עשהאל צור: זאת העלאה על הבסיס.

עשהאל צור: מהיום הסכומים יגדלו.

ינון אזולאי: לא הייתי אתכם רק בדבר אחד.

ינון אזולאי: כמה הם קיבלו עד עכשיו?

עשהאל צור: עד עכשיו קיבלו סדר גודל של בין 1,300 ל-1,700 בהתאם לזכאות אישית, זוגות או יחידים.

עשהאל צור: אני מדבר על קשישים.

עשהאל צור: יש גם משפחות שממתינות.

ינון אזולאי: ההעלאה שניתן עכשיו, ה-800 שקלים, היא רק לקשישים?

עשהאל צור: כן.

עשהאל צור: לקשישים הממתינים לבתי גיל זהב או למקבץ דיור.

ינון אזולאי: את ההעלאה הזאת אנחנו צריכים כי המחיר בבית גיל הזהב עולה?

עשהאל צור: לא.

עשהאל צור: אני אסביר.

עשהאל צור: אלה אנשים שמחכים להיכנס לבתי גיל זהב ובינתיים הם שוכרים דירה בשוק החופשי.

ינון אזולאי: זה עבור שכירות הדירה שלהם.

ינון אזולאי: כמה ממתינים כיום?

עשהאל צור: יש לנו סדר גודל של 8,000 זכאים, שיזכו להגדלה הזאת.

אלכס קושניר: לא.

אלכס קושניר: איך?

אלכס קושניר: יש לך במשרד הקליטה 20 אלף אנשים.

ג'ידא רינאוי-זועבי: זכאי או כאלה שהגישו.

אלכס קושניר: לא.

אלכס קושניר: מי שמקבל היום.

עשהאל צור: אני אסביר.

עשהאל צור: מדובר על אלה ששוכרים דירה בגפם בשוק הפרטי.

אלכס קושניר: גם זוגות וגם יחידים.

עשהאל צור: כן.

ינון אזולאי: כל שנה המספר עולה ויורד?

ינון אזולאי: הוא מתאזן?

ינון אזולאי: לצערנו הקשישים הולכים ונעלמים.

עשהאל צור: מצד אחד נכנסים נוספים.

עשהאל צור: מהצד השני, כמו שכבוד היושב ראש הזכיר קודם, אנחנו במהלך של בניית הרבה בתי גיל זהב.

עשהאל צור: כמו שהוזכר ההסכם מ-2016 של 250 יחידות ועכשיו אנחנו הולכים לחתום על הסכם עם הסוכנות לבנייה של עוד 3,000 יחידות דיור כאלה של בתי גיל זהב.

ג'ידא רינאוי-זועבי: באיזו פריסה גיאוגרפית?

עשהאל צור: ב-2,250, זה בשלבי בנייה שונים.

עשהאל צור: כמו שהזכרנו, יש כאלה באשקלון.

עשהאל צור: אם תרצו פריסה מדויקת, אני יכול להעביר לוועדה.

עשהאל צור: ההסכם של ה-3,000 הנוספים עוד לא נחתם.

עשהאל צור: באופן כללי הפריסה היא גיאוגרפית בכל הארץ.

ינון אזולאי: יש צפי?

עשהאל צור: הצפי הוא שזה יהיה בכל הארץ.

ינון אזולאי: מתי הוא ייחתם?

עשהאל צור: בחודשים הקרובים.

ינון אזולאי: כלומר, ב-2022 כבר תהיה התחלה.

ינון אזולאי: אתם מעריכים שברבעון הראשון של 2022 זה ייחתם?

אלכס קושניר: אני חושב שההחלטה על מיקום המקבצים החדשים או בתי גיל הזהב החדשים צריכה להתקבל קודם כל על סמך הקרקע שיש בזמינות אצל הסוכנות היהודית ועל פי אזורי ביקוש.

אלכס קושניר: הרי משרד השיכון יודע לפלח בדיוק היכן יש לו ביקושים גבוהים.

ינון אזולאי: זה מביא אותי לשאלה הבאה.

ינון אזולאי: הקשישים פזורים בכל הארץ.

ינון אזולאי: בתי גיל הזהב שאתם בונים, אתם מסתכלים מבחינת המיקום?

ינון אזולאי: אם אתם יודעים שלמשל בעיר חיפה יש לך - - -

אלכס קושניר: פגעת בול.

אלכס קושניר: בחיפה יש תור מטורף.

עשהאל צור: לדוגמה באשדוד יש בית גיל זהב במסגרת ההסכם של 2016 שבנייתו עומדת להסתיים בקרוב.

עשהאל צור: משרד השיכון הולך להעביר אליו את הדיירים מבית גיל זהב הישן והולך לקדם בבית גיל זהב הישן פרויקט של פינוי-בינוי, לבנות מבנה חדש, גדול יותר.

ינון אזולאי: מה אתם עושים עם אלה שגרים שם?

עשהאל צור: אמרתי.

עשהאל צור: מעבירים לבית גיל הזהב החדש.

עשהאל צור: הם עוברים לבית גיל זהב חדש בעיר אשדוד ובבית גיל זהב הישן עושים פינוי-בינוי כדי להגדיל עוד יחידות דיור לבית גיל זהב ואז יהיו שני בתים כאלה.

ינון אזולאי: מתי בית גילה זהב באשדוד יהיה קיים?

עשהאל צור: הבנייה שלו צריכה להסתיים בחודש מארס השנה.

ינון אזולאי: אתה לוקח מהישן ומעביר לחדש.

ינון אזולאי: בישן אתה גם בונה?

עשהאל צור: בונה ומוסיף עוד יחידות.

עשהאל צור: אני לא יודע מספרים אבל אני יכול להעביר בהמשך.

עופר כסיף: הכוונה כאן לגיל הזהב או המחיר שהם יצטרכו לשלם הוא הזהב?

עשהאל צור: המחיר לא משתנה.

אופיר כץ: אני רוצה שוב להבין.

אופיר כץ: נראה לי שלא הבנתי.

אופיר כץ: היום אותו קשיש משלם שכר דירה למישהו פרטי?

אלכס קושניר: כן.

אלכס קושניר: כל עוד הוא שוכר דירה בשוק הפרטי וחי לבד או בתא המשפחתי שלו, הוא מקבל סיוע בשכר דירה.

אלכס קושניר: ברגע שהוא עובר לדיור הציבורי, הוא כבר לא מקבל שכר דירה.

אופיר כץ: כשהוא נפטר, הזכאות עוברת הלאה לבא בתור?

אופיר כץ: מה עושים עם ה-800 שקלים האלה?

עשהאל צור: הזכאות היא אישית.

עשהאל צור: בן אדם שמקבל זכאות, יקבל זכאות.

עשהאל צור: אין מספר מסוים של זכאות .

ינון אזולאי: אם הוא זוג ואחד מהם נפטר, הסכום יורד לו?

עשהאל צור: לא.

אופיר כץ: הוא נפטר והוא לבד.

אופיר כץ: ה-800 שקלים האלה שהיו עבורו עוברים לבא בתור שאמור לקבל?

עשהאל צור: כל מי שנמצא בקטגוריה יקבל את ההגדלה.

עשהאל צור: אין מכסה של הגדלות.

אופיר כץ: אם עוד חודש מתווספים עוד 2,000?

אלכס קושניר: כולם יקבלו.

ינון אזולאי: התייעצות.

אלכס קושניר: חוזרים להצביע בשעה 14:54.

אלכס קושניר: אני מחדש את הישיבה.

אלכס קושניר: אנחנו מצביעים על פנייה מספר 200 ו-201, משרד הבינוי והשיכון.

אלכס קושניר: מי בעד?

אלכס קושניר: מי נגד?

אלכס קושניר: מי נמנע?

אלכס קושניר: אושרה

ינון אזולאי: בעד.

משה גפני: בעד.

אלכס קושניר: הפנייה.

אלכס קושניר: יש רוויזיה?

ינון אזולאי: לא.

ינון אזולאי: פנייה מספר 170-169, משרד החינוך.

מוחמד חלאילה: הפנייה נועדה לתקצוב סך של 70 מיליוני שקלים בהוצאה מתקציב הפיתוח של משרד החינוך עבור התאמת התקציב לביצוע בפועל כמובן עבור מימון הרשאות עבר.

מוחמד חלאילה: ועבור תקצוב סך של 5.5 מיליון שקלים בהרשאה להתחייב עבור יישום הסכמים פוליטיים בעלי משמעות תקציבית.

מוחמד חלאילה: 2.5 מיליון שקלים בהרשאה להתחייב עבור בינוי כיתות לימוד בחינוך ההתיישבותי ועוד 3 מיליון שקלים בהרשאה להתחייב עבור חידוש מבנים במערכת החינוך בהתאם להחלטות הממשלה מספר 289 מיום 1 באוגוסט 2021 ומספר 551 מיום 24 באוקטובר 2021.

משה גפני: כמה לחינוך ההתיישבותי?

מוחמד חלאילה: 2.5 מיליון שקלים.

משה גפני: וכמה לכללי?

מוחמד חלאילה: עוד 3 מיליון שקלים לחידוש מבנים.

אופיר כץ: גם בהתיישבות?

מוחמד חלאילה: בכללי.

אופיר כץ: מה זה המשטרה ובתי סוהר?

מוחמד חלאילה: מקור המזומן מגיע מסעיף אחר.

משה גפני: כמה כסף בסך הכול?

מוחמד חלאילה: 70 מיליון שקלים עבור מימון הרשאות עבר ו-5.5 מיליון שקלים עבור הסכמים קואליציוניים.

משה גפני: מה זה הסכמים קואליציוניים?

משה גפני: זה בינוי.

מוחמד חלאילה: נכון.

מוחמד חלאילה: חלק מההסכמים הקואליציוניים התבקשו סכומים לחידוש מבנים בחינוך ההתיישבותי ובמערכת הכללית.

ינון אזולאי: כמה כסף?

מוחמד חלאילה: 5.5 מיליון שקלים קואליציוני.

משה גפני: זה לא כסף קואליציוני שמיועד למוסד מסוים.

מוחמד חלאילה: לא.

מוחמד חלאילה: כללי.

ינון אזולאי: תסביר לי מאיזה סעיף בבתי הסוהר נלקח הכסף?

ינון אזולאי: בשבוע שעבר, ביום חמישי האחרון, היינו כאן.

ינון אזולאי: אנחנו זוכרים כמה כסף המשטרה ושירות בתי הסוהר היו צריכים בשביל כל נושא בתי הסוהר, בינוי והצטיידות.

ינון אזולאי: עכשיו אתה לוקח מהם.

יובל הכט: אגף התקציבים, משרד האוצר.

יובל הכט: המקור לשינוי התקציבי המבוקש מגיע מסעיף 52, תחום מספר 40 של שירות בתי הסוהר, מתוך תקציבים שמיועדים לפיתוח ולבינוי של הגדלת מקומות כליאה בבתי הסוהר.

ינון אזולאי: בדיוק על הנושא הזה בפעם שעברה היינו כאן ואמרתם שמבקשים את הכסף בגלל הסיפור של הכליאה, כפי שהיה בבג"ץ.

יובל הכט: השינוי הנוכחי לא יפגע בפעילות הבינוי.

יובל הכט: מדובר בפעילות שהתעכב המעבר למה שחזינו.

ינון אזולאי: מה שאתה אומר לי, זאת כותרת יפה.

ינון אזולאי: שזה לא יפגע, זה בסדר גמור.

ינון אזולאי: הדברים שיש כאן, הם הכי נחוצים שיש.

ינון אזולאי: הפנייה הזאת היא מאוד נחוצה.

ינון אזולאי: למה אתם לוקחים ממקום שאתם ביקשתם.

ינון אזולאי: תפתח את הפרוטוקול משבוע שעבר, ישבו כאן אנשי משטרה ושירות בתי הסוהר ואמרו שהם צריכים את הכסף עבור הכליאה, מרחב המחייה, ועכשיו אתה אומר לי שזה לא יפגע.

ינון אזולאי: אם אתה לוקח, זה פוגע.

ינון אזולאי: אם אתה לא לוקח, למה בפעם שעבר הבאת וביקשת להעביר לשם?

יואב הכט: בפעם הקודמת הוספנו תקציב - אם אני יודע למה אתה מתייחס - כדי שיהיה אפשר להרחיב התקשרויות קיימות.

יואב הכט: כעת אנחנו מבקשים להסיט תקציב שלא ייעשה בו שימוש השנה אלא הוא יתבצע לפי קצב יותר איטי ממה שקיווינו וציפינו ויתבצע בשנה הבאה.

יואב הכט: כמובן שההסטה התקציבית הנוכחית לא משפיעה על קצב הביצוע אלא רק מתאימה את עצמה לקצב הביצוע שהתארך.

משה גפני: אדוני היושב ראש, אתה מצביע?

ינון אזולאי: מבחינתנו אתה יכול להצביע.

משה גפני: לאופוזיציה יש רוב בוועדה אבל אנחנו נצביע בעד.

משה גפני: (היו"ר ולדימיר בליאק)

ולדימיר בליאק: אני לוקח התייעצות סיעתית.

אופיר כץ: אתה לא סומך עלינו?

ינון אזולאי: לנו יש מילה.

ינון אזולאי: בשביל החינוך היינו מעבירים את זה.

משה גפני: לא היה במערכת הזאת שאמרתי סתם ועשיתי אחרת.

ולדימיר בליאק: אנחנו מצביעים בשעה 15:30.

בשעה 15: (היו"ר אלכס קושניר)

אלכס קושניר: אני מחדש את הישיבה.

אלכס קושניר: אנחנו מצביעים על פנייה מספר 170-169, משרד החינוך.

אלכס קושניר: מי בעד? מי נגד?

אלכס קושניר: מי נמנע?

ינון אזולאי: בעד.

ינון אזולאי: אושרה

אלכס קושניר: הפנייה אושרה.

אחמד טיבי: חברת הכנסת הצביעה בעד הרוויזיה.

אלכס קושניר: זאת לא רוויזיה.

אלכס קושניר: זאת פנייה 170-169.

אחמד טיבי: היא הצביעה גם בעד וגם נגד.

נירה שפק: לא.

נירה שפק: אני הצבעתי בעד.

אלכס קושניר: הפנייה אושרה.

אלכס קושניר: הכול בסדר.

אחמד טיבי: זאת לא הרוויזיה שלי.

אלכס קושניר: לא.

ינון אזולאי: על הפנייה הזאת אנחנו לא מגישים רוויזיה.

אלכס קושניר: בסדר.

אלכס קושניר: עכשיו אנחנו עוברים להצבעות על הרוויזיות.

אלכס קושניר: יש לנו שלוש רוויזיות שאנחנו צריכים להצביע עליהן.

אלכס קושניר: רויזיה ראשונה היא הרוויזיה על פנייה מספר 74, משרד הרווחה.

אלכס קושניר: מישהו רוצה לנמק?

ינון אזולאי: כן.

ינון אזולאי: הצבענו קודם נגד בגלל שנותנים לחוזרים בשאלה ולא נותנים לחוזרים בתשובה.

ינון אזולאי: זה חייב שייאמר.

ינון אזולאי: תצביע.

משה גפני: שערוריית עולם אדוני היושב ראש.

משה גפני: זה דבר שאי אפשר לסבול אותו.

משה גפני: בקואליציה הזאת יש גם אנשים דתיים ומביאים כסף לחוזרים בשאלה ולא לחוזרים בתשובה.

אלכס קושניר: אומרים יוצאים בשאלה.

אלכס קושניר: מי בעד קבלת הרוויזיה על פנייה מספר 74, משרד הרווחה?

אלכס קושניר: מי נגד?

אלכס קושניר: מי נמנע?

אלכס קושניר: הרוויזיה לא התקבלה

אלכס קושניר: נמנע אחד.

אלכס קושניר: הרוויזיה לא התקבלה.

אלכס קושניר: הפנייה אושרה.

אלכס קושניר: רוויזיה על פנייה מספר 168-161, משרד החינוך.

אחמד טיבי: אני רוצה להסביר.

אחמד טיבי: אדוני היושב ראש, בשנה שעברה אנחנו ליווינו את המאבק של המוכר שאינו רשמי והיו הבנות והסכמים, הועברו חלק מהכספים והשנה היה צריך להעביר 84 מיליון שקלים.

אחמד טיבי: מדובר בבתי ספר בנצרת, ברמלה, ביישובים הערביים, בירושלים המזרחית.

אחמד טיבי: אם התקציב הזה לא יעבור, בתי הספר האלה יקרסו.

אחמד טיבי: לכן אנחנו רצינו לעכב את ההצבעה על העברה למשרד החינוך, כל העברה, כדי משרד החינוך ומשרד האוצר יבואו לקראת המוכר שאינו רשמי.

אחמד טיבי: יש גם בתי ספר יהודיים חרדים, יש גם בתי ספר ערביים.

אחמד טיבי: אני פונה לכולם ומבקש לא להתחשב בקואליציה ואופוזיציה אלא להתחשב בתלמידים, בילדים, ולא לתת לזה לעבור.

אחמד טיבי: אם הרוויזיה תיפול, הם יהיו תחת הרחמים - וההבטחות שלעתים קרובות לא מתקיימות - של משרד האוצר.

אחמד טיבי: לכן אני מבקש לקבל את הרוויזיה ולהצביע בעדה.

אופיר כץ: מה לגבי ההבטחה של מנסור?

אופיר כץ: הוא גם הבטיח.

אלכס קושניר: תודה.

אלכס קושניר: אני רוצה להעלות את הרוויזיה להצבעה.

משה גפני: רגע.

משה גפני: אני רוצה להוסיף משפט.

משה גפני: חבר הכנסת אחמד טיבי צודק.

משה גפני: מה שעושים במקרה הזה, זה הומצא עם כל מיני תירוצים כאילו זאת קואליציה אבל זאת לא קואליציה אלא זאת כל מערכת החינוך במוכר שאינו רשמי.

משה גפני: לכן צריך להצביע בעד הרוויזיה ולאפשר את זה.

ינון אזולאי: אני רק רוצה לדעת אם מנסור כאן כי הבנתי שהיו איזה שהן הסכמות.

ינון אזולאי: כנראה שלא היו הסכמות ושוב עבדו עליו.

אחמד טיבי: מוחמד, יש הסכמות?

מוחמד חלאילה: אני לא מוסמך.

ינון אזולאי: אני מבקש לומר דבר אחד.

ינון אזולאי: כל הסכמה שתהיה - - -

אחמד טיבי: אין הסכמות.

ינון אזולאי: אני יודע שכרגע אין הסכמות אלא עוד פעם עושים על מנסור סיבוב.

ינון אזולאי: אני אומר לך שאין הסכמות.

אחמד טיבי: יעשו פגישות.

ינון אזולאי: יעשו סיבובים ולא פגישות.

ינון אזולאי: אני אומר לך שפיתוח צריך להיות כמו שהיה כל הזמן ונעשה כמו שידענו ביחד לדאוג לזה.

אלכס קושניר: אנחנו מצביעים על רוויזיה על פנייה מספר 168-161.

אלכס קושניר: מי בעד?

אלכס קושניר: מי נגד?

אלכס קושניר: מי נמנע?

אלכס קושניר: הרוויזיה לא התקבלה

אלכס קושניר: הרוויזיה לא התקבלה.

אלכס קושניר: הפנייה אושרה.

אחמד טיבי: נציג רע"מ לא כאן ונציגת מרצ לא כאן.

אלכס קושניר: רוויזיה אחרונה להיום.

אלכס קושניר: רוויזיה על פניות 151, 152, 154, 155, 189 עד 191, משרד השיכון.

אלכס קושניר: מישהו רוצה לנמק?

ינון אזולאי: אני מקווה שאכן יהיה כפי שאמר לי יוסי שבת נציג משרד השיכון שהיה כאן ובפניו העליתי את הנושא של דיור ציבורי של נשים אלמנות שרוצים להוציא אותן מהדירה.

ינון אזולאי: הוא הבטיח לי שקמה ועדה ותוך כדי הם הולכים לעכב את זה על מנת שלא יוציאו את הנשים האלה מהדירות שלהן.

ינון אזולאי: אם יש פניות, אני אפנה אותן אליו.

ינון אזולאי: מבחינתי אני מושך את הרוויזיה כי אני סומך עליו שבעניין הזה הוא יעמוד במילה וידאג לזה.

משה גפני: גם אני מושך את הרוויזיה.

אלכס קושניר: יש עוד מישהו שהגיש רוויזיה על הפנייה הזאת?

אלכס קושניר: אם כך, הרוויזיה לפניות מספר 151, 152, 154, 155, 189 עד 191, משרד השיכון – נמשכה.

אלכס קושניר: הפנייה אושרה.

אלכס קושניר: נכון להיום הישיבה נעולה.

אלכס קושניר: לא יהיה המשך ישיבה אחרי המליאה.

אלכס קושניר: לגבי מחר, קצת יותר מאוחר יצא סדר יום.

אלכס קושניר: תודה.

אלכס קושניר: הישיבה נעולה.